REPUBLIKA HRVATSKA

PRIMORSKO-GORANSKA ŽUPANIJA

GRAD DELNICE

**GRADONAČELNIK**

GRADSKO VIJEĆE GRADA DELNICA

n/r predsjednice Nade Glad

Na temelju članka 48. stavka 1. Zakona o lokalnoj i područnoj (regionalnoj) samoupravi prosljeđujem Gradskom vijeću Grada Delnica na razmatranje i usvajanje

PRIJEDLOG

ODLUKE O PODNOŠENJU ZAHTJEVA ZA OCJENU USTAVNOSTI

članka 91. stavak 3. Zakona o obrani

|  |  |
| --- | --- |
| Predlagatelj |  |
| Gradonačelnik | Pročelnica JUO |
| Ivica Knežević, dipl.iur. | Gordana Piskač, dipl.ing.građ. |

**Delnice, studeni 2015. god.**

**O b r a z l o ž e n j e**

Prijedlog za pokretanje postupka ocjene ustavnosti članka 91. stavak 3. Zakona o obrani („Narodne novine“ 73/13 i 94/13) podnosi se iz slijedećih razloga:

Članak 91. stavak 3. glasi:

*(3) Za vojne lokacije i građevine iz stavka 2. ovog članka Republika Hrvatska i Ministarstvo obrane oslobođeni su plaćanja komunalne naknade.*

Ovim člankom Zakona u prvom redu se krši načelo jednakosti pred Ustavom. Naime Zakonom o komunalnom gospodarstvu („Narodne novine“ broj 36/95, 70/97, 128/99, 57/00, 129/00, 59/01, 26/03, 82/04, 110/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13) člankom 22. stavak 3. propisano je da komunalnu naknadu plaćaju *vlasnici odnosno korisnici stambenog prostora, poslovnog prostora, garažnog prostora, građevinskog zemljišta koje služi u svrhu obavljanja poslovne djelatnosti i neizgrađenog građevinskog zemljišta*. Ovom odredbom se svi vlasnici odnosno korisnici izjednačuju u odnosu na vlasništvo nitko nije izuzet niti privilegiran – građani Republike Hrvatske te sve pravne i fizičke osobe su obveznici plaćanja komunalne naknade za imovinu koju imaju u vlasništvu ili posjedu zašto onda to ne plaća i RH i Ministarstvo obrane za svoje objekte obzirom dobiva isti nivo usluge kao i svi drugi.

Također se osporava pravo jedinice lokalne samouprave na vlastite prihode kojima raspolaže u obavljanju poslova iz svog djelokruga a u skladu sa Zakonima RH. Člankom 22. stavak 1. Zakona o komunalnom gospodarstvu propisano je da je komunalna naknada prihod JLS, te da su sredstava komunalne naknade namijenjena obavljanju komunalnih djelatnosti odvodnje atmosferskih voda, održavanju čistoće u dijelu koji se odnosi na čišćenje javnih površina, održavanje javnih površina, održavanje nerazvrstanih cesta, održavanje groblja i krematorija i javnu rasvjetu.

Time se umanjuje mogućnost ispunjenja obveze iz članka 2. stavak 2. Zakona o komunalnom gospodarstvu kojim se navodi da su JLS dužne osigurati trajno i kvalitetno obavljanje komunalnih djelatnosti, osigurati održavanje komunalnih objekata i uređaja u stanju funkcionalne sposobnosti, osigurati obavljanje komunalnih djelatnosti na načelu održivog razvoja“. Oslobađanjem od plaćanja komunalne naknade Republike Hrvatske i Ministarstva obrane za građevine koje su u njenom vlasništvu a nalaze se na teritoriju pojedine jedinice lokalne samouprave nije prestala obveza održavanja komunalne infrastrukture pa prema tome i nisu nestali troškovi održavanja, dapače troškovi su ostali isti pa se dakle sredstva moraju namiriti iz nekih drugih izvora. U ovom slučaju to su građani RH te druge pravne ili fizičke osobe čime se očito potiče neravnopravnost ovoga puta u obvezama u sudjelovanju podmirenja u troškovima održavanja građevina i objekata koje su od općeg značaja i na korištenju svim korisnicima prostora (pa i korisnicima građevina koje su u vlasništvu RH i Ministarstva obrane) i bez kojih se ne bi moglo obavljati poslovnu djelatnost i život zajednice. Svatko je dužan sudjelovati u podmirenju javnih troškova.

Također se oduzima pravo JLS na vlastite prihode kojima slobodno raspolaže u obavljanju poslova iz svog djelokruga. Zakonom o komunalnom gospodarstvu propisano je da je komunalna naknada prihod JLS te je time sloboda raspolaganja tim prihodima ograničena obzirom si država uzima za pravo da te prihode uskrati lokalnoj samoupravi.

Člankom 23. stavak 1. Zakona o komunalnom gospodarstvu predstavničko tijelo JLS donosi odluku o komunalnoj naknadi. Tom odlukom propisuju se između ostaloga i nekretnine važne za JLS koje se u potpunosti ili djelomično oslobađaju od plaćanja komunalne naknade, opći uvjeti i razlozi zbog kojih se u pojedinim slučajevima može odobriti potpuno ili djelomično oslobađanje od plaćanja komunalne naknade te izvore sredstava iz kojih će se namiriti iznos za slučaj potpunog ili djelomičnog oslobađanja plaćanja komunalne naknade. Dakle Zakon o raspolaganju i upravljanju imovinom u vlasništvu RH u suprotnosti je s odredbama Zakona o komunalnom gospodarstvu i u tom dijelu obzirom se oduzima pravo JLS da svojom Odlukom propisuje uvjete i način obračuna i naplate te slučajeve oslobađanja ili djelomičnog oslobađanja plaćanja komunalne naknade što je logično obzirom se radi o prihodu JLS. Također se osporavanim odredbama ne navodi iz kojih će se drugih izvoda namiriti iznos za slučaj oslobađanja plaćanja komunalne naknade a za napomenuti je da su to značajna sredstva koja se ne mogu namiriti iz drugih prihoda JLS koji su namijenjeni za druge namjene. Time se dovodi u pitanje svrhovito i efikasno obnašanje poslova koji su u nadležnosti JLS a odnose se na održavanje komunalne infrastrukture.

Država je u ovom slučaju u rangu svih građana i fizičkih i pravnih osoba te se stoga ne može izuzeti da plaća obveze koje svi drugi moraju.

Također je u članku 35. stavak 1. Zakona o vlasništvu i drugim stvarnim pravima („Narodne novine“ 91/92, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153,09, 143/12, 152/14) definirano da je Republika Hrvatska i druge pravne osobe javnog prava koje su nositelji prava vlasništva imaju kao vlasnici u pravnim odnosima jednak položaj kao i privatni vlasnici ako zakonom nije što drugo određeno. Zakon o komunalnom gospodarstvu koji regulira materiju komunalne naknade nije ništa drugo odredio pa se pitamo kako to država kao vlasnik neke obveze ne mora ispunjavati a svi drugi moraju.

Svi korisnica građevina koje su u vlasništvu RH a nalaze se na teritoriju bilo koje JLS koriste komunalnu infrastrukturu ravnopravno sa svim drugim korisnicima koji plaćaju komunalnu naknadu. Oslobađanjem plaćanja komunalne naknade ne koriste je u nimalo manjem obimu. Komunalna infrastruktura neophodna je svim vlasnicima nekretnina u prostoru da bi mogli živjeti i obavljati svoju djelatnost pa ne vidimo razloga da onda u obavljanju usluge održavanja komunalne infrastrukture koja košta i ima svoju cijenu ravnopravno ne sudjeluju svi korisnici prostora.

Također se postavlja pitanje svrhovitosti Zakona o komunalnom gospodarstvu kada se drugim propisima pojedinačno odlučuje o stvarima koje su propisane u tom materijalnom propisu. Zakon o komunalnom gospodarstvu bi se onda također trebao promijeniti i u njemu bi moralo biti navedeno da se iznimno drugim propisima odnosno zakonima može odrediti uvjete za oslobađanje pojedinih korisnika i vlasnika od plaćanja komunalne naknade.

Pretpostavimo da Republika Hrvatska ili Ministarstvo obrane građevine koje ima u vlasništvu proda drugim fizičkim ili pravnim osobama. Upisom novog vlasnika u gruntovne knjige automatski postaje njegova obveza plaćanje komunalne naknade za tu istu građevinu – očiti primjer nejednakosti svih pred Zakonom.

** Delnice_(grb)**

**REPUBLIKA HRVATSKA**

**PRIMORSKO-GORANSKA ŽUPANIJA**

**GRAD DELNICE**

**Gradsko vijeće**

KLASA: 947-01/15-01/33

URBROJ: 2112-01-30-20-1-15-2

Delnice, 12. studenog 2015

Temeljem članka 35. Zakona o lokalnoj i područnoj (regionalnoj) samoupravi (NN 33/01, 60/01, 129/05, 109/07, 129/08, 36/09, 150/11,144/12 i 19/13 - pročišćeni tekst), članka 38. Statuta Grada Delnica (SN PGŽ 28/09, 41/09, 11/13 i 20/13 – pročišćeni tekst) Gradsko vijeće Grada Delnica na današnjoj sjednici donosi

**O D L U K U**

**o podnošenju zahtjeva za ocjenu ustavnosti**

Članak 1.

Gradsko vijeće Grada Delnica suglasno je s pokretanjem postupka za ocjenu ustavnosti članka 91. stavak 3. Zakona o obrani („Narodne novine“ 73/13 i 75/15) koji glasi:

*(3) Za vojne lokacije i građevine iz stavka 2. ovog članka Republika Hrvatska i Ministarstvo obrane oslobođeni su plaćanja komunalne naknade“,*

i to s odredbama članka 3., 4. stavak 1., 5. stavak 1., 14. stavak 2., 48. stavak 2., 51., 135. stavak 1.i 138. stavak 1. Statuta Republike Hrvatske kako slijedi:

- članka 3. – *Sloboda,* ***jednakost,*** *nacionalna ravnopravnost i ravnopravnost spolova, mirotvorstvo, socijalna pravda, poštovanje prava čovjeka, nepovredivost vlasništva, očuvanje prirode i čovjekova okoliša, vladavina prava i demokratski višestranački sustav najviše su vrednote ustavnog poretka Republike Hrvatske i temelj za tumačenje Ustava.* ***–***

***-*** odredbom članka 91. stavak 3. „Zakona o obrani“ krši se pravo na jednakost i socijalnu pravdu.

- 4. stavak 1. – *U Republici Hrvatskoj državna je vlast ustrojena na načelu diobe vlasti na zakonodavnu, izvršnu i sudbenu a ograničena je Ustavom zajamčenim* ***pravima na lokalnu i područnu (regionalnu) samoupravu***

*–* člankom 91. stavak 3. „Zakona o obrani“ krši se pravo na lokalnu samoupravu,

- članak 5. stavak 1. – *U Republici Hrvatskoj* ***zakoni moraju biti u suglasnosti s Ustavom, a ostali propisi i s Ustavom i sa Zakonom.***

*Svatko je dužan držati se Ustava i prava i poštovati pravni poredak Republike Hrvatske.*

- članak 91. stavak 3. „Zakona o obrani“ nije u suglasnosti s Ustavom i drugim Zakonom (Zakon o komunalnom gospodarstvu), i RH time ne poštuje Ustav i pravo te pravni poredak.

- članak 14. stavak 2. –***Svi su pred zakonom jednaki***

- člankom 91. stavak 3. „Zakona o obrani“ Republika Hrvatska i Ministarstvo obrane stavlja se u povlašteni položaj u odnosu na građane i druge pravne i fizičke osobe.

- članak 48. stavak 2- ***Vlasništvo obvezuje. Nositelji vlasničkog prava i njihovi korisnici dužni su pridonositi općem dobru.***

- člankom 91. stavak 3. „Zakona o obrani“ Republika Hrvatska i Ministarstvo obrane oslobođeni su obveza koje imaju svi drugi vlasnici i korisnici nekretnina.

- članak 51. –***Svatko je dužan sudjelovati u podmirenju javnih troškova****, u skladu sa svojim gospodarskim mogućnostima.*

*Pravni se sustav temelji na načelima jednakosti i pravednosti.*

*-* člankom 91. stavak 3. “Zakona o obrani“ Republika Hrvatska i Ministarstvo obrane ne sudjeluju u podmirenju javnih troškova i time se ne poštuje načelo jednakosti i pravednosti.

- članak 135. stavak 1. –*Jedinice lokalne samouprave obavljaju poslove iz lokalnog djelokruga kojima se neposredno ostvaruju potrebe građana, a osobito poslove koji se odnose na* ***uređenju naselja i stanovanja****, prostorno i urbanističko planiranje,* ***komunalne djelatnosti****, brigu o djeci, socijalnu skrb, primarnu zdravstvenu zaštitu, odgoj i osnovno obrazovanje, kulturu, tjelesnu kulturu i sport, tehničku kulturu, zaštitu potrošača, zaštitu i unapređenje prirodnog okoliša, protupožarnu i civilnu zaštitu*

*-* člankom 91. stavak 3. „Zakona o obrani“ umanjuje se mogućnost obavljanja poslova uređenja naselja i komunalnih djelatnosti obzirom su joj znatno uskraćena financijska sredstva,

- članak 138. stavak1. – *Jedinice lokalne i područne(regionalne) samouprave imaju* ***pravo na vlastite prihode*** *kojima slobodno raspolažu u obavljanju poslova iz svojeg djelokruga.*

*-* člankom 91. stavak 3. „Zakona o obrani“ oduzima se pravo JLS na vlastite prihode kojima slobodno raspolaže obzirom je komunalna naknada isključivo prihod jedinica lokalne samouprave za obavljanje poslova održavanja komunalne infrastrukture,

Članak 2.

Ovlašćuje se Gradonačelnik Grada Delnica da poduzme sve radnje vezano uz pokretanje postupka ocjene ustavnosti članka 91. stavak 3. Zakona o obrani i podnese zahtjev za ocjenu ustavnosti Ustavnom sudu Republike Hrvatske.

Članak 3.

Ova Odluka stupa na snagu danom donošenja.

**GRADSKO VIJEĆE GDADA DELNICA**

**Predsjednica**

**Nada Glad**