Z A P I S N I K

**sa 17. sjednice Gradskog vijeća Grada Delnica**

**(održane 24. rujna 2015. godine u Velikoj vijećnici, s početkom u 16,10 sati)**

Prisutni: Nada Glad, Željko Pjevac, Daniel Kezele, Boris Lozer, Marijan Pleše, Mladen Mauhar, Ivan Topić, Davorin Klobučar, Jelena Pavić Mamula, Alen Janjušević, Josip Gašparac i Goran Pernjak.

Ispričali izostanak: Lidija Žagar, Maja Kezele i Dražen Magdić.

Osim članova Gradskog vijeća sjednici prisustvuju: Ivica Knežević, gradonačelnik, Gordana Piskač, pročelnica JUO, Zvezdana Jerković, ravnateljica Dječjeg vrtića „Hlojkica“ Delnice, Nikola Muvrin, direktor KTD „Risnjak – Delnice“ d.o.o., Mladen Mauhar, predsjednik MO Lučice, novinari Novog lista, Radija Gorski kotar i Radio Rijeke, te djelatnici JUO-a Tomislav Mrle, Đulio Jusufi i Klaudija Kumpar.

Sjednicu otvara predsjednica Gradskog vijeća Grada Delnica Nada Glad, konstatira da sjednici prisustvuje **12 vijećnika**, te postoji kvorum za pravovaljano odlučivanje.

Na Zapisnik s prošle sjednice nije bilo primjedaba te je isti jednoglasno prihvaćen.

Predsjednica navodi da je dobila prijedlog za dopunu dnevnog reda sljedećom točkom: „Izmjena Rješenja o imenovanju članova Odbora za sport, kulturu i tehničku kulturu“, te predlaže sljedeći dnevni red:

1. Izvješće o radu Dječjeg vrtića „Hlojkica“ Delnice za 2014./15. godinu
2. Izvješće o poslovanju Dječjeg vrtića „Hlojkica“ Delnice tj. usporedba financijskog plana i ostvarenja za 2014. godinu s osvrtom na završni račun
3. Odluka o davanju prethodne suglasnosti na dopune Statuta Dječjeg vrtića „Hlojkica“ Delnice
4. Izvješće o poslovanju Trgovačkog društva KTD „Risnjak – Delnice“ d.o.o. za razdoblje od osnivanja 2007. do 31. prosinca 2014. godine
5. Vijećnička pitanja
6. Izvješće o radu gradonačelnika Grada Delnica za razdoblje siječanj – lipanj 2015.
7. Polugodišnje izvješće o izvršenju Proračuna Grada Delnica za razdoblje od 1.1. do 30.6. 2015.
8. Odluka o III. izmjenama i dopunama Odluke o nerazvrstanim cestama
9. Odluka o II. izmjenama Odluke o načinu obavljanja komunalnih djelatnosti
10. Odluka o I. izmjenama i dopunama Odluke o socijalnoj skrbi
11. Odluka o izradi II. izmjena i dopuna UPU-a Delnice K-1 i K-2
12. Odluka o opozivu te predlaganju novog člana NO-a GSC d.o.o. Delnice
13. Ukidanje svojstva javnog dobra na k.č.br. 15993/4 u Mesničkoj ulici
14. Informacija o inicijativi Odbora za sport, kulturu i tehničku kulturu Grada Delnica o nabavci automatskog vanjskog defibrilatora
15. Odluka o davanju suglasnosti KTD „Risnjak – Delnice“ za zaduživanje radi nabave vozila za dimnjačarsku službu
16. Izmjena Rješenja o imenovanju članova Odbora za sport, kulturu i tehničku kulturu

Dnevni red je jednoglasno prihvaćen te se prešlo na rješavanje.

Točka 1.

Zvezdana Jerković navodi da Izvještaj informira u ustrojstvu rada, materijalnim uvjetima, njezi i skrbi za tjelesni rast i razvoj djece, odgojno-obrazovnom radu, naobrazbi i stručnom osposobljavanju djelatnika, suradnji s voditeljima, vanjskim ustanovama te na kraju donosi izvješće ravnateljice.

Gradsko vijeće je jednoglasno i bez rasprave usvojilo **IZVJEŠĆE o radu Dječjeg vrtića „Hlojkica“ Delnice za 2014./15. godinu.** Izvješće se prilaže i čini sastavni dio Zapisnika.

Točka 2.

Zvezdana Jerković: Iz dokumentacije je vidljivo da je ostvarenje manje u odnosu na plan i to iz razloga „što smo planirali medicinsku sestru, koja je započela s radom tek u prosincu, kao i pedagoga koji je započeo s radom u rujnu 2014. godine. Što se tiče sitnog inventara velika je cifra nastala zbog kupnje namještaja te zbog amortizacije. Ako se izuzme amortizacija Vrtić je na kraju godine poslovao s plusom od 21.000 kuna“.

Marijan Pleše: Da li dijete upisano u jaslice, koje nakon 15-ak dana navrši 3 godine, prelazi u vrtić ili mora u jaslicama ostati cijelu godinu?

Zvezdana Jerković: Djevojčica bi prešla u stariju grupu da tamo ima mjesta no ta je grupa maksimalno popunjena. Kontaktirala sam roditelje i sa njima je postignut dogovor.

Nakon rasprave Gradsko vijeće je jednoglasno usvojilo **IZVJEŠĆE o poslovanju Dječjeg vrtića „Hlojkica“ Delnice** tj. usporedbu financijskog plana i ostvarenja za 2014. godinu s osvrtom na završni račun. Izvješće se prilaže i čini sastavni dio Zapisnika.

Točka 3.

Gradsko vijeće je jednoglasno i bez rasprave donijelo **ODLUKU o davanju prethodne suglasnosti na dopune Statuta Dječjeg vrtića „Hlojkica“ Delnice.** Odluka se prilaže i čini sastavni

dio Zapisnika.

Točka 4.

Nikola Muvrin: Materijal je razmatran i prihvaćen na sjednici Odbora. U izvješću o poslovanju za vrijeme od 2007. do 2014. godine dostavljen je grafički i tekstualni prikaz kako bi se naše poslovanje i slikovno prikazalo. Osnivajući poduzeće krenuli smo od nule, godine razvoja bile su relativno različite – neke pozitivne, neke negativne - kako zbog nabavke novih materijala, strojeva, alata, zapošljavanja tako i niza drugih elemenata. Financijski rezultat se svake godine popravljao do 2013. godine, tada smo radili krov mrtvačnice u Crnom Lugu i to se prebacivalo u sljedeću godinu, tu se dogodio gubitak. Momentalno poslovanje karakterizira kako smanjenje prihoda tako i automatski povećanje rashoda, većinom se to se odnosi na ugostiteljski dio te na tržnicu (ona godišnje bilježi pad od 20 %), zatim imamo pad korištenja Radničkog doma problem naplate. Cijene usluga nisu mijenjane od osnutka poduzeća, kada bismo sada to činili izazvali bi -prvo - negodovanje javnosti ali i stvaranje novih troškova prema Gradu i prema građanima. Usprkos mjerama štednje i smanjenju plaća u dva navrata, uspjeli smo u 2014. godini ostvariti pozitivne rezultate: nabavili smo preko leasinga novi kamion s učešćem Fonda za zaštitu okoliša od 60 % (cijena bez PDV-a 364 000 kuna), nabavili novi alat za naše potrebe i u 2013. godini smanjili gubitak od skoro 204.000 na 4.000 kuna. Danas tvrtka ima novu kosilicu s kojom je pokošeno Delničko polje i po prvi puta je balirano sijeno. Ove godine smo malo kasnili, a sljedeće godine bit će to bolje odrađeno. Prihvatili smo i održavanje fontane. Trudimo se na sve strane, no u 2015. i 2014. godini zabilježen je porast dugovanja pa smo i sami smanjili obaveze prema dobavljačima. Ove nas godine prati kroničan nedostatak gotovine, poslovanje nam se, u odnosu na 2014. godinu, smanjilo čak za 50%. Veći broj dužnika, što privatnih-što poduzeća, dobilo je naše opomene radi naplate dugovanja, radi se o dugu od oko 750.000 kuna što je za nas veliki novac. Radi neredovite naplate i mi smo dužni oko 250.000 kn.

Dugovanja prema državi plaćamo redovno, za prvih pola godine platili smo 250.000 kuna samo PDV-a! Usprkos svih nedaća i problema nekako pozitivno prolazimo, polugodišnji poslovni rezultat ove godine je 97.000 kn no bojim se zimskog perioda zbog povećanja troškova, te daljnjeg smanjenja prihoda. Ove godine smo, kao što znate, organizirali dimnjačarsku službu, rad ide uspješno, građani su zadovoljni, rezultati su pozitivni; nabavili smo frezu koja sprječava širenje požara pa time olakšava rad dimnjačarima. Ukratko: poduzeće je dobro usmjereno no ovisi o daljnjim prihodima.

Mladen Mauhar je u svojoj raspravi najprije pohvalio direktora Muvrina te računovotkinju, gospodičnu Danijelu Petelin. Dodao je kako su si dali puno truda u svemu pa je to vidljivo i kroz vijećnicima priloženo izvješće iz čega se lako iščitava kronologija tvrtke Risnjak od samog početka do ove godine. Dijagrami slikovito prikazuju trendove uspona i pada i svega što se događalo ovih godina. Sporna je, najspornija stvar, a što je ovom prilikom i izneseno, prihodovna strana poslovanja što bi moglo učiniti upitnim i samo postojanje komunalnog poduzeća Risnjak ako se takav trend nastavi. S druge strane, dodao je Mauhar, „želim Vam zahvaliti na uspješno organiziranoj dimnjačarskoj službi i zadovoljstvu građana Grada Delnica“, te im je zaželio daljnji uspješan rad. Smatra da bi Grad trebao pronaći način podrške da poduzeće opstane, kako radi poslova tako i radi 15-oro zaposlenih. Iščitavajući troškove poslovanja, Mauhar je primijetio visoke troškove reprezentacije koji iznose 17.000 kuna, a bili su planirani sa svega 3.200 kuna s indeksom rasta od previsokih 519.

Nikola Muvrin, zahvalivši se na komentaru, dodao je kako se pod izrazom „reprezentacija“ ne krije jelo i piće već manja, gotovo sirotinjska sponzorstva tj. podrška raznim udrugama Grada, od kuglačkog turnira, turnira za Bojsu itd. Dijelom je to dakako i trošak čašćavanja vanjskih suradnika od kojih „tražimo savjet, iskustvo i podršku“... bez toga se nekad ne može. Ponovio je kako je ta brojka zbir raznih podrški i reprezentacije, jer je Risnjak sastavni dio ovdašnjeg života pa je logično da se tako uključuje u situacije.

Davorin Klobučar također je pohvalio rad komunalnog poduzeća Risnjak i direktora na osnovu kako vijećničkog tako i terenskih saznanja, poglavito govoreći za područje Kupske doline. Tu je između Mjesnog odbora Brod na Kupi i tvrtke uspostavljena izuzetna suradnja s komunalnim društvom, sjednicama u MO najčešće je nazočio gospodin Muvrin pa su na zadovoljstvo mještana gotovo lako i začudno brzo rješavani mjesni problemi.

„Živeći jedni uz druge imamo razumijevanja za ono što se može odmah a što s odmakom, razumjeli smo da u financijskim teškoćama nismo mogli sve napraviti ali nas se čulo pa i radi toga pohvaljujem djelatnike Risnjaka želeći im puno, puno uspjeha u radu“, rekao je Klobučar.

Nikola Muvrin se zahvalio na upućenim riječima pohvale i podrške uzvrativši kako je Mjesni odbor Brod na Kupi u suštini radno najbolji na području grada i jednostavno nije dolazilo u obzir ne uspostaviti s njim suradnju koja za mještane s tog područja znači zadovoljstvo radi pomaka u standardu. Za razliku od ostalih gradskih mjesnih odbora s kojima suradnja nije niti uspostavljena, i „žalosno je da u 7 godina, koliko vodi poduzeće, nije pozvan niti na jednu sjednicu MO Delnice, a tako je i s odborima u Lučicama, Crnom Lugu i drugdje“. A upravo MO-i bi masu pitanja mogli riješiti kroz naše poduzeće“, rekao je Muvrin te na brodskom primjeru još jednom istaknuo zadovoljstvo suradnje.

Alen Janjušević je dodao kako živimo u ekonomski poprilično neizvjesnom vremenu pa su poteškoće poslovanja razumljive. Dodao je kako je baš SDP prije 4 godine dao inicijativu za osnivanje dimnjačarske službe navodeći kako je i koliko bilo otpora tome, a gle danas: tvrtki stižu pohvale sa svih strana, od kućanstva na dalje. „Rado u ime kolega preuzimam dio pohvala i za nas u SDP-u koji smo inzistirali na realizaciji te službe“. Zaželio im je i nadalje sve najbolje.

Nikola Muvrin se zahvalio vijećniku Janjuševiću rekavši da su očekivali više otpora od građana, jer je dimnjačarska služba bila godinama što zapuštena-što skupa pa i neprihvaćena. Trenutno dimnjačarske poslove obavljaju dvojica djelatnika, no izgledno je da će biti mjesta za još jednog-dva dimnjačara… Delnice su velike, a tu su i druga okolna mjesta.

Nada Glad: Odbor za komunalne poslove, prometno i prostorno uređenje i zaštitu okoliša razmotrio je izvješće, zadovoljni su i podržavaju vas te žele da i dalje nastavite tako.

Marijan Pleše: Veseli ga porast potražnje nekih usluga kao i rast investicija a žalosti konstantan pad prihoda Radničkog doma kao i tzv. placarskih prihoda. Je li razlog smanjena placarina ili se smanjio broj osoba koje dolaze na plac? „Čuli smo u izvješću da se cijene nekih stvari nisu mijenjale godinama, da li se to odnosi i na taj dio? Također, dio novca „prebacio“ se prema Sportskom centru, zašto je to smanjeno zadnjih godina? a na kraju krajeva i prihodi Radničkog doma su pali. Jasno mi je da pomažete udrugama koje su korisnici prostora. Rekao sam je i to pomoć udrugama da koji puta ne naplatite manifestaciju ili događanje pa je i to na neki način prihod udrugama koje su korisnici.

Nikola Muvrin: Placarina se smanjila iz nekoliko razloga. Prvi je smanjenje broja prodavača koji dolaze u Delnice, a drugi razlog su dužnici. Dolaskom Konzuma i Lidla u Delnice smanjio se broj trgovaca na placu tako da prihod iz toga naslova godišnje pada za 20%. Isto je i s Radničkim domom, za njegovo održavanje godišnje smo dobivali oko 200.000 kuna, sada se naplata vrši od udruga i klubova kojima su smanjeni prihodi i automatski je smanjen prihod Radničkog doma. Napravili smo i masu stvari koje nismo naplatili kako bismo pomogli udrugama iako nam je Porezna inspekcija rekla da korištenje prostora moramo naplaćivati. Kako udruge imaju sve manje prihoda ne znam što napraviti: da li smanjiti cijenu korištenja ili nešto drugo.

Marijana Plešea zanimalo je što je uzrokovalo veliku razliku u troškovima za plaće osoblja koji su od 2011. godine s 1.700.000 pali na 1.280.000. Da li to znači da je u poduzeću manje djelatnika ili su smanjene plaće?

Nikola Muvrin mu je odgovorio da su u dva navrata smanjili plaće, te da su povećali broj djelatnika. Drugi razlog je štednja, pazi se na svaku kunu.

Nakon rasprave Gradsko vijeće usvojilo **Izvješće o poslovanju KTD-a „Risnjak – Delnice“ d.o.o.** se prilaže i čini sastavni dio Zapisnika.

Točka 5.

Vijećnička pitanja:

1. **Ivan Topić** u svom prvom pitanju gradonačelniku dotaknuo je slučaj vatrogasca Dalibora Marekovića podsjećajući na potrebu njegova konačnog rješavanja. Mareković se vodi u JVP Delnice i plaća se iz njenih sredstava, a na posao odlazi u Grad Vrbovsko. Podsjetio je gradonačelnika da je u više navrata tražio rješenje toga problema te kako ni nakon 2 godine to nema svoj finale. Čak ni nakon jednoglasne ovoljetne odluke UV JVP Delnice koja kaže da ukoliko ne dođe do dogovorenog rješenja između dvojice gradonačelnika, tj. Mufić-Knežević, da Mareković 1. 9. 2015. mora doći raditi u JVP Delnice. Odluka se nije sprovela, navodno radi vaše opstrukcije, gradonačelniče, pa pitam zašto? Svjesni ste nestašice novca za rad postrojbe, pa ako Vrbovščani nemaju novca onda neka dođe k nama kao novi djelatnik.

Topić je još jednom ponovio pitanje: kome za volju se ta odluka opstruirala i zašto se ne počne provoditi kad joj je i on sam (gradonačelnik) svojevremeno davao podršku.

**Ivica Knežević**: Točno je sve što ste rekli osim određenih vaših opservacija koje uvijek zvuče dramatično i optužujuće. (Vama je to uvijek smiješno, ne možete bez ironije!). Da ste čitali zapisnike sa sjednica Koordinacije načelnika i gradonačelnika Gorskog kotara mogli ste pročitati odgovor. Dakle, točno je da se razgovaralo o gospodinu Marekoviću kao 13-tom članu JVP-a Grada Delnica i da je on od reorganizacije sustava, uz suglasnost JVP, ostavljen na području DVD-a Grada Vrbovskog. Što se tiče njegovog financiranja Grad u tom nema nikakvih posebnih troškova s obzirom da troškove, plaće i sve ostalo što je vezano za profesionalca JVP-a osigurava Ministarstvo unutarnjih poslova. Radi se samo o transferu novca i samim time o preraspodjeli iznosa kojeg treba isplatiti gospodinu Marekoviću u Vrbovsko. Što se tiče eventualnih materijalnih prava bilo je dogovoreno, i nadam se da se to poštuje, da će materijalna eventualna prava za njega snositi Grad Vrbovsko. Točno je da je bilo rečeno da će se gospodin Mareković 1. 9. morati vratiti u postrojbu ali o tome se razgovaralo prije nego je pokrenuta inicijativa Grada Vrbovskog (a onda se tome pridružio i Grad Čabar) da se postrojba sa statusa 2 poveća u status 3 što znači da bi JVP Grada Delnica u buduće, ako to prođe, imala 21 a ne više 13 pripadnika. O tome se razgovaralo s predsjednikom Vatrogasne zajednice PGŽ-je, gospodinom Šćulcem, predsjednikom Skupštine Vatrogasne zajednice PGŽ, gospodinom Gaušom na sastanku koji je upriličen u Vrbovskom. Između ostalog tu je apostrofirana važnost te jedinice i njene učinkovitosti; jer s ovoliko ljudstva pokriva velik dio područja unutar JPV i upitni su rezultati ukoliko bi se trebalo intervenirati na tako udaljenim područjima. S obzirom na tu novu okolnost razgovarano je i o statusu gospodina Marekovića pa je dogovoreno da se do rješenja povećanja postrojbe neće dirati njegov status u Vrbovskom. Definitivna odluka o povećanju postrojbe, DA ili NE, donijet će se okončanjem revizije koja je u tijeku i koja kod nekih JLS još nije gotova. To je razlog nedonošenja definitivne odluke kojom će se najprije od županijskog rukovodstva, a onda i od Ministarstva unutarnjih poslova, zatražiti odobrenje povećanja postrojbe uz iste uvjete: da se dodatni broj ljudi financira isključivo iz državne blagajne, a ako se odobri ljudsko povećanje da se napravi preraspodjela. Delnička postrojba bi imala 13 članova dok bi se preostalih 8 lociralo u Vrbovskom i u Čabru. Dotle gospodin Mareković ostaje u Vrbovskom, ako ne dođe do željene statusne promjene tj. povećanja postrojbe s 13 na 21, spomenuti će gospodin biti definitivno vraćen u JVP Grada Delnica. Ovoga trenutka još ne mogu reći kada će to biti.

**Ivan Topić** je istaknuo kako nema potrebe svoditi raspravu na osobnu razinu, jer… on je korektno postavio pitanje. Jasno mu je da država plaća tog vatrogasca ali istovremeno ga namijenivši Delnicama, a ne Vrbovskom. Upoznat je i s najavljenom reorganizacijom međutim ne vidi problem da se u ovoj prelaznoj situaciji vatrogasac rasporedi u JVP Delnice i da se za njega nađe neka novčana satisfakcija. A kad dođe do najavljene reorganizacije (ako uopće ikada i dođe) on se može opet rasporediti po potrebi.

**Ivica Knežević**: Ne razumije na koju novčanu satisfakciju misli Topić, ponovio je kako plaću isplaćuje Ministarstvo unutarnjih poslova a ne Grad Delnice, te je svejedno gdje spomenuti radi: u Vrbovskom, Delnicama ili Čabru. Druga je stvar operativne razine sposobnosti postrojbe pa je podsjetio kako sadašnja JVP nije osnovana samo sa zadatkom da bude sigurnosni odnosno protupožarni aspekt Grada Delnica. Oni, naime djeluju i na svim drugim lokalnim samoupravama Gorskog kotara te je Vatrogasno zapovjedništvo PGŽ tako i tretira: od interesa za cijeli Gorski kotar.

**Ivan Topić** odriče tvrdnju kako nije on prvi iznio mogućnost novčane nadoknade i podvlači kako je dotični vatrogasac potreban ovdje i kao član Upravnog vijeća JVP.

**Gradonačelnik Knežević** smatra da Topić ima pravo na svoje mišljenje ali uvažava i mišljenje zapovjednika koji ni jednog časa nije rekao da je nulti uvjet protupožarne sigurnosti povratak gospodina Marekovića u postrojbu. Dokle god stanje nije alarmantno može ostati nepromijenjeno.

1. **Marijan Pleše** je upitao pročelnicu Gordanu Piskač kakva je dinamika radova na Supilovoj ulici i da li je u zadanim rokovima?

**Gordana Piskač** je odgovorila kako je s izvođačima radova napravljen ugovor i rok završetka radova, planiran je do kraja studenoga odnosno krajem ove godine ako vremenski uvjeti to dozvole. Ova dionica Supilove, faza 2 je za 150 metara duža od dionice Supilova 1 i ima dosta zahvata na prilazima drugom i trećem redu kuća u Supilovoj ulici tako da se ovaj dio radova, izvođaču Komunalac, dosta odužio.

Pročelničin je odgovor još nadopunio gradonačelnik Knežević rekavši da je – nepredviđeno - kod obiteljske kuće Crnković došlo do injektiranja odnosno do dodatnih aktivnosti s obzirom da su se otvorile kaverne no i to je sada sanirano. Takvi neki dodatni i nepredvidljivi radovi su usporavali izvođenje ali nisu bili takvi da bi bitno utjecali na dinamiku.

1. **Željko Pjevac**: Gradonačelnika Kneževića pitao je u vezi sastanka, koji je održan u Zagrebu tokom mjeseca svibnja na inicijativu predsjednice Republike Hrvatske Kolinde Grabar Kitarović, kojem je nazočio kada je ministar Branko Grčić najavio izmjenu Zakona o brdsko-planinskom području. „Ta inicijativa je trebala ići u Sabor do kraja ljeta, a kako je ljeto iza nas interesira me što je od toga odrađeno i koliko će imati utjecaja na teško stanje u Gorskom kotaru izazvano izmjenama zakonskih propisa“?

**Ivica Knežević**: Taj se sastanak, ali na operativnoj razini, nastavio nakon toga i kod potpredsjednika Vlade gospodina Grčića 14.7. s predstavnicima svih onih koji su izgubili brdsko-planinski status i tamo su ponavljane kompenzacijske mjere koje bi trebale ublažiti stanje na terenu nakon gubitka prihoda. Između ostalog nedvojbeno je gospodin Grčić naglašavao da će doći do povećanja poreznih prihoda po osnovi poreza na dohodak, da ćemo dobiti kapitalne pomoći za kapitalno ulaganje u materijal i energiju od 16 %, da će biti povećan šumski doprinos izmjenama Zakona u šumama s 5 na 7%, da će biti formiran poseban fond pomoći, tekućih pomoći iz državnog proračuna na ime gubitka prihoda od poreza na dobit od minimalno 40 milijuna kuna, a da će se taj fond dijeliti na paritetu indeksa razvijenosti. To znači da one lokalne samouprave koje imaju veći indeks razvijenosti će iz tog fonda participirati sa manjim dijelom, a one koji imaju manji indeks sa većim dijelom „dobit“ će preuzimanja obveze plaćanja čišćenja snijega odnosno zimske službe na način da će izmjenama Zakona o cestama to preuzeti Hrvatske ceste. Na žalost posljednje informacije koje smo dobili, a potvrđene su jučer u Ministarstvu financija gdje su sa mnom bili pročelnica i gospodin Jusufi, (objavljeno je to i u tisku) kako se prihod od poreza na dohodak povećava sa 60 na 70,5 %, da će biti odobrena kapitalna pomoć od 10% ali u vidu sredstava koja će biti u državnome proračunu, pa kad se pojavimo s konkretnim projektom za kapitalna ulaganja, materijal i energiju) tada iz proračuna možemo realizirati tih maksimum 10% . Na žalost od tekuće pomoći od 40 milijuna kuna nema ništa, fond nije formiran, sutra se raspušta Sabor. Zatim, nisu prošle niti izmjene Zakona o cestama i ni u jednoj naznaci nema odluke kako će se preuzeti troškovi zimske službe. Potom, gospodin Pavelić, kojeg smo jučer također posjetili u Hrvatskim šumama, je rekao da je u proceduri izmjena Zakona o šumama kojim bi trebao biti povećan postotak šumskog doprinosa s 5 na 7%. Rok donošenja izmjena je danas ili eventualno sutra, ako se ni to ne dogodi, od velikih obećanja nama slijedi strahovito velik gubitak prihoda, a odraz toga već ste vidjeli kroz izvješće o izvršenju Proračuna za 6 mjeseci.

1. **Mladen Mauhar**: U emisijama, u kojima sudjelujete na Radiju Gorski kotar, mogli smo slušati o uređenju Supilove ulice no mene zanima uređenje trga u Delnicama: je l ono pri kraju ili je završeno? Zanima me koliki je to trošak i iz kojih sredstava se financira uređenje trga?

**Gradonačelnik:** Ako ste pozorno pratili aktivnosti na Supilovoj ulici, koja prolazi i pokraj Trga 138. brigade, onda ste mogli vidjeti intenzivne radove na spajanju, tj. prespoju odnosno izmjeni sve infrastrukture koju je trebalo spojiti da bi se uspostavila kompatibilnost sa sustavom Supilove. Supilova ulica, kao strateški projekt, nije sama po sebi niti sama od sebe, to se jednako tako desilo i na Šetalištu I. G. Kovačića, zbog infrastrukture koja ide prema Domu zdravlja, Osnovnoj školi i Vrtiću i normalno da se to podrazumijeva kao projekt sanacije Supilove ulice jer je nemoguće napraviti jednu ulicu, a da ne prespojite, spojite i ono što je s lijeve i desne strane. Naravno da je grad u čitavoj toj priči sudjelovao i sa svojim iznosom troškova u infrastrukturnom dijelu 10%, a ostalo iz vlastitih prihoda i kredita koji je osiguran prema HABORU. Ako se ne varam okvirni trošak koji se odnosi samo na trg je otprilike 500-600 tisuća kuna. Naravno da je on podrazumijevao da trg dobije i određeni arhitektonski izričaj na način da se on i prepoznaje kao trg. O tom pitanju smo razgovarali jučer u Ministarstvu financija i imamo apsolutnu podršku i potvrdu ispravnosti takvog stava i nemaju nikakve dvojbe da su to radovi i aktivnosti kojoj su sastavni dio centralnog projekta sanacije Supilove i ukoliko postoje sredstva, a postoje u okviru odobrenog kredita HABORA od 12 milijuna kuna, da apsolutno nema razloga da se to na taj način ne bi napravilo. Sve što je „pokvareno“ zbog sanacije Supilove, a to nije samo Trg 138. brigade HV, tu su i svi oni silni prolazi u donjem dijelu koji spajaju drugi i treći red kuća, koji će jednako tako morati biti vraćeni u prvobitno stanje, a nije Supilova. Dakle iz istih tih sredstava kredita od 12 milijuna kuna će to biti sanirano.

**Mladena Mauhara** je još zanimalo da li su ti radovi bili predviđeni u ponudbenoj dokumentaciji odnosno prilikom raspisa natječaja, a

**Ivica Knežević je odgovorio** da nisu jer je centralni projekt Supilova, a sve uz nju trebalo je dovesti do realne točke priključenja. Tako je jedno vrijeme središnja komunikacijska točka bila Šetalište Ivana Gorana Kovačića te je sve što se tiče vozila Hrvatskih šuma i poslovne zone Seting sa njihovim proizvodima, strojevi i sva ostala komunikacija išla ovuda tako da će se morati popravljati značajna oštećenja prometnice. Na to je Mladen Mauhar dodao kako je to trebalo ljudima objasniti, reći.

1. **Davorin Klobučar**: Da bi se mogao provesti postupak za javne potrebe postoje povjerenstva, a jedno od njih je i povjerenstvo za procjenu projekata i programa udruga prijavljenih na natječaj. Ono čini od 5 osoba, zamjenica gradonačelnika te predsjednici udruga i društava. Klobučar misli da bi ove posljednje, radi mogućeg sukoba interesa odnosno zbog sudjelovanja u postupku natječaja, trebalo zamijeniti drugim članovima.

**Gradonačelnik** je pohvalio datu inicijativu iako… pravila postupka nalažu da, kad se raspravlja o udruzi u kojoj je eventualno predsjednik udruge član povjerenstva, tada on ne može sudjelovati u valorizaciji onih programa i aktivnosti koje ta udruga nudi. Oni se moraju izuzeti od svoga odlučivanja i ocjenjivanja kada se radi o njihovoj udruzi. Naravno da bi bilo lakše kada bi to odrađivali neovisni članovi, nevezani s tom udrugom, no da li je to moguće? Smatra da se oko toga valja dogovoriti.

1. **Alen Janjušević** obratio se gradonačelniku pitajući za eventualne novosti oko Palfingera. Dva su mjeseca od prošle sjednice GV, Palfinger uvjetuje proširenje svoga poslovanja otkupom dijela zemljišta iz vlasništva HŠ uz najavu zapošljavanja 300-tinjak novih ljudi što je za Gorski kotar gospodarski boom. Znajući da je krucijalno pitanje sadašnjice gospodarstvo pitao je da li se od njegovog vijećničkog pitanja prošli puta nešto promijenilo.

**Gradonačelnik** je odgovorio kako se u vezi s tim problemom obratio gospođi predsjednici RH i predsjedniku Sabora RH gospodinu Leki: dobio je od njih u kratkom roku pristojan odgovor da su proslijedili naš zahtjev na nadležno postupanje u Ministarstvo poljoprivrede zamolivši resornog ministra da s HŠ detaljno razmotre taj problem i eventualno pokušaju naći rješenje. „Od tada su održana dva sastanka u Ministarstvu poljoprivrede, na jedan od sastanaka osobno sam vodio potencijalnog investitora u najmoderniju tvornicu za uzgoj pilića (40.000 pilića puta 4 turnusa godišnje s klaonicom). Ponavljam: ne radi se samo o uzgoju nego i klaonici te preradi! Pojavio se i novi, engleski investitor ozbiljno zainteresiran za ulaganje u novu tvornicu peleta na tom istom području od 5, 5 ha. Dakle, Palfingeru treba 2,7 ha, 1 ha treba za proizvodnju pilića, 1 ha za novu peletirnicu: to je bio dodatni argument da je cijela potencijalna poslovna zona popunjena. Na tu okolnost sam molio da se ponovno razmotri uvjet Palfingera o cijeni zemljišta po 2-3 EUR-a… jer i sami znate da su tamo panjevi, stabla, da nema infrastrukture odnosno da u to zemljište treba još ulagati što neće biti samo 3 nego i više EUR-a. Na posljednjem sastanku u Ministarstvu poljoprivrede u ponedjeljak mi je gospodin Križaj, pomoćnik ministra, rekao da danas imaju, odnosno imali su sastanak u državnom odvjetništvu, na temu rješavanja pitanja zemljišta za potrebe tog investicijskog ulaganja. Naknada za izuzimanje takvog zemljišta iz šumsko-gospodarske osnove, izračunata po minimalnim kriterijima, još uvijek iznosi više od 1.200.000 kuna. Odgovor još ne znam ali se pribojavam onoga u stilu kako se tu „ništa ne da učiniti jer je ministar dužan postupiti prema pravilniku“. S obzirom na tu okolnost, i da je naše Gradsko vijeće odobrilo novu odluku o cijenama zemljišta (formirajući novu cijenu zemljišta u PZ Kendar tj. izvan građevinskog područja) to je iznos od 15 kuna, da na tu temu razgovaramo s Palfingerom i probamo naći rješenje koje bi zadovoljilo njih ali i nas, jer želimo da doista dođe do ostvarenja ulaganja i otvaranja novih radnih mjesta. Možda je uzaludna i ova zadnja nada da se nešto pametno uspjelo dogovoriti, a ako nije nema druge nego razmišljati o sedmom kreditu kojim bi trebalo riješiti to pitanje“.

**Alen Janjušević** je naglasio kako je samo djelomično zadovoljan odgovorom te je podsjetio da je preduvjet za bilo koje gospodarske aktivnosti rješavanje imovinsko-pravnih odnosa na području Grada Delnica. Pa dok su neke općine u našem susjedstvu, u PGŽ-ji, odavno riješile to važno pitanje Delnice tu stagniraju iako je bilo vremena kad se to moglo učiniti. Osim kreditom za otkup zemljišta da li postoje i neki drugi pravno-tehnički modaliteti rješenja tog problema, primjerice pravo građenja u korist Palfingera?

„Pravo građenja može dati vlasnik, a HŠ su temeljem Zakona o šumama upravo odobrile izdvajanje dijela šumsko-gospodarske osnove za ulaganje u proizvodnju i tu priča, što se njih tiče, završava. Dakle, oni ne mogu biti titular koji će dalje rješavati odnose s ulagačem. Bojim se da ta varijanta neće ići ali postoji varijanta da se kompenzira vrijednost s budućim šumskim doprinosom koji po osnovi pripadajućeg šumskog doprinosa trebaju isplatiti nama Hrvatske šume, a mi njima eventualno razliku toga. U svakom slučaju ima nekoliko modaliteta i naravno da će kredit biti zadnja varijanta, no ako budemo išli u njega morat ćemo imati jednu jako detaljnu i ozbiljnu analizu jesmo li mi uopće sposobni taj kredit servisirati uz postojećih 5 kredita koje sam naslijedio (za koje smatram da su bili opravdani), te sam i sam bio jednako tako primoran ući i u šesti kredit kako bi se mogla završiti sanacija Supilove ulice s pročistačem otpadnih voda. Da se to nije napravilo utrošak 12 milijuna kuna do „Škorpiona“ bilo bi ne samo neopravdano već i štetno“. **Gradonačelnik** se složio s prethodnikom da je trebalo riješiti pitanje imovinsko- pravnih odnosa no sada je najhitnije riješiti moguću investiciju!

**Alen Janjušević** jezatražio očitovanje kada se, s obzirom na strpljenje investitora, mogu očekivati konkretna rješenja.

**Gradonačelnik** će telefonom kontaktirati pomoćnika ministra Križaja radi informacije o odgovoru DORH-u glede zemljišta, nakon toga će razgovarati s Palfingerom glede cijene zemljišta. Prvotnih 160 kuna sada je bitno smanjeno, pa nakon toga uz te nove okolnosti valja pronaći prihvatljiv model rješavanja otkupa tog zemljišta odnosno plaćanja naknade prema HŠ. „Pretpostavljam da bi se uz moj maksimalni angažman taj problem morao riješiti najkasnije do kraja ove godine“, odgovorio je Ivica Knežević.

1. **Jelena Pavić Mamula** je u ime nekih sugrađana pitala ne bi li se tržni prostor četvrtkom s Trga 138. brigade i Amerikanske ulice povukao do ispred kuglane pa dalje kako bi Amerikanska bila protočna za promet?

**Gradonačelnik** isto smatra da je to racionalno razmišljanje i da je sve skloniji da činjenici o bitno drugačijem režimu prodaje za taj (tržnio-placni) dan, jer smatra da sadašnja situacija ima daleko više poteškoća nego koristi, te da bi isti rezultat mogli jednako tako ostvariti da kompletnu tržnicu premjestimo od rampe pa u luk prema Ledenoj dvorani (gdje se dobrim pokazao primjer prodaje cvijeća). Misli da bi to bilo moguće. Svakako ovo je novi moment koji je nastao i licitacijom s obzirom da su i mjesta označena, ponuđači bi se samo linijski pomaknuli i ne bi smjelo biti velikog problema te će se takvom rješenju ići u susret. Trgovci i kupci bili bi zadovoljniji jer je omogućen pristup automobilom, a i krov nad glavom nosi svoje prednosti.

1. **Ivan Topić:** Na sastanku s političkim strankama, koji održavate prije sjednice Vijeća, čujem da se neformalno razgovaralo o mogućnosti naplate parkinga na dijelu Supilove ulice. Ovo Vijeće je, na vaš prijedlog, donijelo odluku o odgodi postojeće odluke još prošle godine. Kakvi su danas vaši pogledi na to?

**Gradonačelnik**: S obzirom da se otada, nakon sanacije Supilove ulice, bitno promijenila situacija u Gradu, pogotovo što se tiče prometa u mirovanju, sada se ono raspoloženje okrenulo u svoju suprotnost: sada imamo molbu da se nešto učini po pitanju parkiranja… jer mnogi sugrađani ostavljaju svoja vozila parkirana cijelo radno vrijeme (8-9 sati dok ih nema), ispred trgovina pa njihovi kupci nemaju pristupa. Zato ozbiljno razmišljamo da se u najuži dio grada uvede naplata parkiranja – od početka Supilove eventualno do Vatrogasnog doma odnosno do križanja s Amerikanskom ulicom - jer smatram da su obližnje slobodno parkiralište iza zgrade grada i bližih ulica dovoljno blizu svakom mjestu za obavljanje predviđenog posla. Valja vidjeti inpute koliki bi bili ulazni troškovi tog sustava u odnosu na očekivani prihod. Smatram da građane ne treba opteretiti nekim visokim cijenama parkiranja ali to treba uvesti ponajprije radi onih građana koji, obavljajući poslove, misle da svakih pet metara mogu premještati svoje vozilo radi osobne komocije.

**Ivan Topić**: Kad smo donijeli odgodu te odluke tad ste to argumentirali upravo neisplativošću tog projekta i mogućnošću alternativnog parkirališta na području Konzuma i Lidla. Ne bojite li se da bi se moglo upravo to dogoditi sad?

**Ivica Knežević**: Upravo imam povratnu informaciju u smislu negativne reakcije od Lidla (od Konzuma ne), ali mi tu ništa ne možemo napraviti. Upozoravaju naime da neki naši sugrađani parkiraju svoja vozila i odlaze na posao u Rijeku zauzimajući parkirna mjesta onima koji bi došli kupovati. Rekao sam da mi je žao radi toga, ali tako dugo dok tamo nema neke rampe ili ograničenja pristupa, vremenskog na sat, sat i pol ili dva radi kupovanja, to će se vjerojatno nastaviti dešavati. Povratne informacije od njihovog regionalnog direktora su da razmišljaju o uvođenju rampe i onemogućavanju parkiranja ovakvog tipa, a za trgovanje sat, sat i pol čekirat će se ulazna kartica na blagajni, njome će se besplatno osloboditi dizanje rampe i izlaz s parkirališta: na isti način će se tretirati sve kupce. I naši lokalni trgovci žale se na zauzimanje parkirališta ispred njihovih trgovina, čime im se smanjuje tržna dobit jer kupci odlaze na druga mjesta. Te prigovore valja uvažiti te naplatiti parking onima koji to čine radi obavljanja svoga posla, smatram da svi oni koji imaju objektivnu potrebu parkirati se radi obavljanja nekog posla u toj zoni, da im neće biti previše 2 ili 3 kune za 1 sat parkiranja. No ne možemo to rješavati od oka nego moramo stvarno napraviti konkretnu kvalitetnu analizu i vidjeti što će ona pokazati.

**Ivan Topić**: Nekako sam skloniji vašem promišljanju od prošle godine al' eto nadam se da ćemo analizom uvidjeti gdje smo i srljamo li bez veze.

1. **Marijan Pleše**: Na kratko ću se nadovezati na pitanje gospodina Topića jer kad smo pitali sve relevantne čimbenike, koji se bave prometom, rekli su da se naplatom pokrivaju određeni troškovi ali onda su SDP i HDZ bili protiv toga. Nije to tjeranje maka na konac nego je to potreba. Moje pitanje je sljedeće: prošlo je već 6 godina od kada je Vojko Obersnel uputio u saborsku raspravu Zakon o Gorskom kotaru. Čitajući zapisnike Koordinacije vidim sam da su to Tantalove muke. To nije samo delnička nego svekolika goranska priča sa specifičnostima pojedine lokalne samouprave, pa dok nema gospodarske obnove koja je temelj svemu, zakon o Gorskom kotaru je temelj temelja za nešto što bi nam pružilo kakvu-takvu sigurnost. Da li ima šanse da taj zakon ugleda svjetlo dana?

**Ivica Knežević** se složio s mišljenjem vijećnika Plešea, te je dodao kako - kad je govorio o uvjetima za nova ulaganja - onda bi svakako Zakon o Gorskom kotaru trebao biti taj čimbenik koji bi sadržavao i konkretne i konkurentne olakšice za poduzetnika u Gorski kotar. Bio je definiran i rok kada ćemo ga uputiti u saborsku proceduru ali smo u međuvremenu odslušali i obećanja gospodina Grčića koji je najavio kompenzacijske mjere te nismo željeli provocirati Zakonom o Gorskom kotaru dok se ne definiraju obećane kompenzacijske mjere. Vidjeli smo da je od kompenzacijskih mjera ostalo samo „k“ i ne znam koliko je pametno dostaviti prijedlog zakona administraciji, on će stajati negdje u ladici i čekati. Volio bih Vaš stav koji ću prenijeti Koordinaciji a to je: da li da idemo sada ili da pričekamo vrijeme nakon izbora, kad se formira, konstituiraju Vlada i Sabor, pa da onda idemo s inicijativom. Jer, znajući proceduru donošenja zakona, evidentno je kako mi nećemo ništa drastično riješiti u pozitivnom smislu bez obzira na to koja vlast dođe. Katkad mislim da neupitno moramo ići s inicijativom da se donese poseban zakon koji će prepoznati mikroregiju Gorski kotar kao izuzetak od pravila kako se ne bismo opet utopili u neke sa svima djeljive postotke. A da nam je situacija nezavidna pogledajte kroz činjenicu da je porez na dohodak, ostvaren u prvih ovogodišnjih 6 mjeseci 3 milijuna 600 tisuća u odnosu na prošlogodišnje razdoblje kad je iznosio 7 milijuna i 100 tisuća kuna.

**Marijan Pleše** je dodao kako je baš to htio istaknuti, nedostaje nam10 milijuna kuna s obzirom da nema komunalne naknade za vojne objekte, nema poreza na dohodak, nema dobiti… zakon o Gorskom kotaru bi rješavao tu priču i treba ga što prije dati u proceduru.

**Ivica Knežević**: Ako je to mišljenje i ostalih, ja ću bez obzira što je predsjedavajući Koordinacije gospodin Kauzlarić iz Fužina, jer je to moje pravo, inicirati izvanrednu sjednicu Koordinacije s obzirom da se one održavaju svaki mjesec, i postaviti to pitanje kao prioritetno i ključno da kao Koordinacija jedinstveno donesemo zaključak i uputimo taj prijedlog u proceduru.

**Marijan Pleše**: Gorani su zbog solidarnosti s drugim JLS-e odšutjeli puno toga i tako ostali bez dobiti i izvjesne količine sredstava. Dosta je toga. S obzirom da smo sada u najtežem položaju, da su nam koeficijenti nepovoljni, valja reći: Dosta! I krenuti u rečenom smjeru.

1. **Željko Pjevac** je pročitao na stranicama Grada da su Vlada RH i švicarsko Narodno vijeće potpisali Sporazum o darovnici RH-oj u iznosu od 45 milijuna švicarskih franaka za razdoblje od 2016.-2024. godine, iz čega „ dio kolača“, u iznosu od 21,5 milijuna pripadne Gorskom kotaru - za pripremu i investicijske akcije iz sektora voda i otpadnih voda. Upitao je gradonačelnika koliko od toga pripada Gradu Delnicama i za koje investicije?

**Ivica Knežević**: Ulaskom RH u EU otvorile su se doista mnoge financijske mogućnosti financiranja raznih potreba, u ovom slučaju radi se upravo o tome. Istina je da su Švicarska i Hrvatska vlada potpisale sporazum o švicarsko-hrvatskoj suradnji, tj. pomoći za nedostajuću infrastrukturu (maksimalno do 85 % vrijednosti investicije), nominalno gledano za područje Grada Delnica te Općine Fužine predviđeno je otprilike 20 milijuna švicarskih franaka. Dakle, radi se konkretno o vodnim građevinama, one se kao ideja nalaze u idejnom portfelju našeg „Komunalca“. Radi se, dakle, o kanalizacijskim sustavima, sustavima odvodnje, o saniranju oborinske odvodnje uređenja nerazvrstanih cesta na području lokalne zajednice. To podrazumijeva financiranje 85% projekata vodnih građevina maksimalno s 20 milijuna švicarskih franaka na lokacijama Delnice i Fužine.

1. **Mladen Mauhar**: Svake godine postavljam to pitanje i opet ću ga ponoviti: dolazeći na sjednicu prošao sam 30-tak km i mogu konstatirati šikarje, grmlje nam je došlo do kuća, ništa nije pokošeno osim Delničkog polja. Ceste, koje vode do zaselaka, ove godine nisu košene i pretvaramo se u džunglu u kojoj samo medvjedi šetaju našim naseljima a gotovo i našim ulicama (primjer Crnog Luga). Kako će to izgledati za desetak godina možemo samo pretpostavljati. Prije tri-četiri godine krenuli smo u košnju trave barem oko naselja, ljudi su to prihvatili i danas su neki od njih pokosili svoj dio, no najveći broj njih to nije učinio. Ružna slika kvari našu tvrdnju o ljepoti Gorskog kotara, trolista Delnice-Brod na Kupi-Crni Lug, a iskreno - bojim se faze kada će sve zarasti. S druge strane Slovenija, koja ima manje stanovnika, je potpuno drugi svijet pa se pitam: a gdje mi to živimo? Čuli smo u izvješću komunalnog poduzeća kako su nabavili novu kosilicu, novi stroj ali upozorit ću vas da su te kosilice, ti strojevi bili su aktualni 70-tih godina prošlog stoljeća. Otada je prošlo 40 godina i danas je ta kosilica stari stroj koji ne zadovoljava traženu funkciju. Delničko polje kosili ste cijeli kolovoz zaključno s rujnom – strahovito dugo-a s rotacionom kosilicom to bi se pokosilo u jednom danu. Zatim, rekli ste da ste balirali no to je učinjeno na svega pet posto površine. Predugačak je period za tako malenu površinu. Kad bi s tom dinamikom krenuli u košnju morali biste početi kositi ove godine da biste jedva za 5 godina došli u Hrvatsko. Pitam se što učiniti da naš Gorski kotar izgleda uredno po uzoru na Slovence?

**Gradonačelnik**: Činjenica je da nam je doista šuma došla do samih naselja i da je krivac tome čovjek. Bit će tako sve dok se propisi ove zemlje ne promijene na način da će se vlasnika zemljišta moći primorati na obvezu košnje i održavanja čistima tih površina. Sve dok bude po starom, sadašnjem, neće biti sreće. Srećom pa smo ove godine u Gradu prošli bez zabijenih željeznih šipki u Delničkom polju a da je bilo kao lani bilo bi potrganih kosilica. Smatram da doista treba tu napraviti reda, ali prije svega zakonodavnim načinom i poveznim sustavom koji bi trebao biti progresivniji prema nemarnijem vlasniku zemljišta.

Glede primjedbe o zastarjelosti kupljenog stroja Knežević je odgovorioMauharu da cijeni njegovo mišljenje u smislu kvalitete kosilice i dodao „… ali bih volio da to kažete kada će direktor Centra za brdsko-planinsku poljoprivredu obrazlagati izvješće o radu, jer ta kosilica je bila predmet njihovog natječaja i mi smo, uzdajući se u najbolje namjere, vjerovali da je to stroj koji treba nama. Dinamički se on doduše opravdao, vidjeli smo da se s njim može puno toga napraviti iako... je na početku bilo i nespretnosti rukovanja, trebalo se educirati, naviknuti, steći rutinu. Procedura nabavke kosilice bila je krajem 7. mjeseca, trava je već tada bila do pojasa, dakle nije s imalo s čime kositi. Nadam se da se to sljedeće godine neće dogoditi“. Zamolio je da to direktor akceptira pa je dodao kako su Gradu jednako važna sva naselja makar imala 1, 2 ili 3 stanovnika… i da se barem pokose pristupni putovi. Ove godine se to nije stizalo, gradonačelnik je izrazio nadu u bolju sljedeću godinu.

1. **Alen Janjušević**: Moje pitanje je djelomično na tragu prethodno postavljenog i odnose se na makroekonomske mjere u poreznoj osnovi koje očekujemo od Zakona o brdsko planinskim područjima i Zakona o Gorskom kotaru kojim će biti riješena porezna pitanja s olakšicama. Prije svega za one koji stvaraju višak vrijednosti: obrtnicima, malim i srednjim poduzetnicima. Međutim, ono što njega interesira jest: kakva je strategija, kakva je vizija mikroekonomskih mjera Grada Delnica prema obrtnicima, malim i srednjim poduzetnicima u gradu Delnicama s obzirom na trend opadanja njihovog broja, zatvaranja obrta, neinvestiranja u proizvodne djelatnosti na području Grada? „Da li ste vi kao gradonačelnik, koji je to najavljivao u predizbornoj kampanji, preuzeli dio odgovornosti za tu gospodarsku nadgradnju? Razgovarate li s tim ljudima, da li imate konkretno rješenje za taj dio gospodarskog sektora?“

**Ivica Knežević** je potvrdno odgovorio, jer je to, rekao je, „sastavni dio mojih obveza i kontakt s gospodarstvenicima, poduzetnicima i od mnogih znam koje su im poteškoće i problemi. Uglavnom su apostrofirani kroz fiskalne i parafiskalne namete koje propisuje država. Dosadašnji nameti, koje određuje grad, su takvi da oni smatraju da im to ne ugrožava njihovo poslovanje. Slažem se da bi možda mogli biti i manji ali u ovoj situaciji kad ste vidjeli koliki su izgubljeni porezni prihodi nisam siguran da bi nas to pomoglo a njima bi sigurno otežalo poslovanje. Kad se dogode takve situacije pokušavamo reagirati kroz reviziju komunalne naknade, komunalnog doprinosa no i sami znate da je to kategorija koja se mora platiti unaprijed kad se nešto gradi, a kad bi nekoga i toga oslobodili onda nas porezni aspekti obvezuju da taj iznos namaknemo u proračun Grada iz nekih drugih poreznih prihoda. Ovoga časa ja ne mogu promišljati ništa što bi bitno utjecalo na olakšanje njihove pozicije, jer je ona, rekao sam, temeljno određena saveznim propisima koji određuju njihovu fiskalnu i parafiskalnu poziciju, a niti doprinose niti poreze svih oblika i vrsta, koji se po toj osnovi plaćaju, grad kao jedinica lokalne samouprave ne može mijenjati.

**Alen Janjušević**: Zadovoljan sam odgovorom na vašoj razini koji je u potpunosti ispravan, međutim interesirala me druga strana koja se tiče vizije. Naime, kad govorimo o gospodarstvu, pođimo od razine udruga, od svakog ljudskog elementa koji u određenom trenutku određenom ljudskom radnjom stvara određeni višak vrijednosti. Temeljim to glede zadnjih događanja oko Turističke zajednice, jer ne možemo reći da turizam nije dio gospodarskog sektora i da ne stvara određeni višak vrijednosti. No, pođimo i od udruga, predlažem od udruge kojoj je na čelu gospodin Urbanc koji je organizirao projekt Croatia open, i kojeg on sada seli negdje drugdje, nakon što je do sad određeni broj ljudi dovodio u Delnice. Čitam to jučer u novinama kroz izjavu predsjednika Sportske zajednice Grada. Naravno da je to mikrorazina, ali Grad je proračunski u deficitu 2 i nešto više milijuna kuna. Interesira me kako zajedničkom sinergijom postići da Grad Delnice krene u tom smjeru pozitivnog ljudskog djelovanja od običnog čovjeka, obrtnika, malog poduzetnika i da tu Vi i Vaša lista ponudite konkretna rješenja o kojima ste govorili u predizbornoj kampanji!

**Ivica Knežević**: Ono što možemo učiniti to činimo. Ono što ne možemo, ne možemo promijeniti, jednako tako kao što ne možemo promijeniti nijedno pitanje koje nam umanjuje porezne prihode. Kad bismo imali mogućnosti iz viška sredstava, a sami ste bili dio sustava kada je proračun grada iznosio i 50-ak milijuna kuna, onda je bilo lakše promišljati razvoj gospodarstva i malog poduzetništva. I svega ostalog, posebno udruga s obzirom na njihovo financiranje iz nenamjenskih prihoda. Ovo što netko apostrofira kroz reakcije udruga mislim da je vrijeme da konačno shvate i nauče da imamo namjenskih prihoda 100 milijuna kuna, da se oni zovu: komunalna naknada, doprinos, šumski doprinos, tekuće ili kapitalne pomoći iz županijskog ili državnog proračuna i da su to sredstva koja ni u primisli ne možemo namijeniti udrugama koje spominjete. I ja volim sport i kulturu i sve udruge na području grada, ali ne toliko da bih išao za njih u zatvor. Dakle, radi se o namjenskom trošenju sredstava, a u ovom slučaju nama nedostaju nenamjenski prihodi koji bi mogli biti generator pomaganja i pokretanja mnogih pa i stvari na koje vi ovdje aludirate. Prema tome, ove temelje koje ja pokušavam stvoriti s timom ljudi zaposlenih JUO, sa svojim kolegama, a koji se odnose na kapitalna ulaganja koja će dovesti do nove vrijednosti, jest ono nešto što će pokrenuti ovaj grad! Ako osiguramo ta radna mjesta onda nam neće trebati nikakve pomoći, jer novi porez na dohodak, prirez, nova potrošnja, generirat će novu proizvodnju i mi ćemo doći na svoje. Sve bez toga prazne su priče. Ovih dana, sutra, u ponedjeljak nadam se i u prijevodu će biti objavljen investicijski vodič za pomoć malom sektoru, malim vlasnicima poslovnih prostora, da i njima pomognemo da se taj prostor materijalizira za neku aktivnost ali opreza radi nismo to htjeli napraviti bez njihove suglasnosti i sada naši volonteri, koji su se suglasili da to žele, obilaze vlasnike prikupljajući njihove suglasnosti da njihovi poslovni prostori uđu u investicijski vodič. Reći ćete da je to mrvica što je istina, ali to je ono što možemo napraviti.

**Alen Janjušević**: Znači ima nade da se zaista nađe koncesionar koji će zaista počistiti te pašnjake, neka se nađe neki uzgajivač ovaca ili krava koji će od koncesionara otkupljivati gotov proizvod.

**Gradonačelnik:** Nadam se i vjerujem kao i vi. Temeljno ključno pitanje Gorskog kotara je prepoznavanje njegove specifičnosti radi konkurentnosti. Ne bude li olakšica ulagači će i dalje zaobilaziti Gorski kotar i evo, svi se slažemo da treba prepoznati nekim aktom specifičnost Gorskog kotara kao mikro regije koja se bitno razlikuje po otegotnim uvjetima života i privređivanja u odnosu na druge, a onda će se desiti poslovne ulagačke aktivnosti, ako se to prepozna.

1. **Jelena Pavić Mamula** je ustvrdila da se rekonstrukcijom Supilove ulice puno dobilo na vizualnom identitetu Grada te da to treba pohvaliti. A zatim je upitala koji su još prioriteti sadašnje vlasti?

**Gradonačelnik**: Što se tiče infrastrukture doprojektirat ćemo dio Lovačke ulice i pokriti taj dio kolektorom, jer tamo ljudi žive u vrlo otežanim uvjetima: gutaju prašinu, voze preko lokava… tu ćemo ulicu kandidirati na mjeru Europski lider 7.2. koja financira infrastrukturu lokalnih samouprava. Od kapitalnih ulaganja treba spomenuti Idejni projekt tržnice, koji je gotov i kojeg pripremamo za jedan od budućih natječaja do 2020., jer su nam financijske sposobnosti takve da ove godine ne možemo paralelno prijavljivati stvari. Pri kraju je izrada projekta preseljenja Knjižnice u Dom HV, slijedi sređivanje dokumentacije te pregovori s DUUDI-jem oko prijenosa vlasništva. Radi se i na uređenju stare, prve Pučke škole (bivše Šumarske škole) u zavičajnu zbirku Gorskog kotara. To su neki prioriteti i kapitalni projekti kojima se bavimo da bismo sve mogli prijaviti na mjeru 7.4. Izbori će nam usporiti predviđeno, ali na toj smo trasi i idemo dalje.

Točka 6.

Izvješće o radu gradonačelnika

Rasprava, Alen Janjušević: Više su mu se sviđala prijašnja izvješća, ovo je koncipirano prema kronološkom slijedu održavanja sjednica Koordinacije goranskih načelnika i gradonačelnika.

„Dobronamjerno ću upozoriti gradonačelnika na sljedeće: to tijelo jest političko, no ono nema

zakonsku formu, ne može donositi odluke koje bilo koga obvezuju na bilo kakvoj razini osim

na razini pukog političkog razglabanja. Očekivao sam problematiku koja se tiče konkretno

područja Grada Delnica, bez obzira što svi mi inzistiramo na tome da Gorski kotar gledamo u

cjelini. Uz ostalo što ste vi gradonačelnik Grada Delnica a ne Gorskog kotara.

Jednog dana ako to budete onda ćete pisati izvješća o Gorskom kotaru, rekao je uvodno

Janjušević i rekao kako bi njega konkretno više interesirala mikro problematika s područja

mjesnih odbora, komunalna problematika te sve što je vezano za Grad Delnice. Možda o

nekom ekološkom pitanju, ekološkoj problematici… ne znam da li ste bili unutar

granica NP Risnjak pa vidjeli kakvo je ekološko stanje okoliša unutar granica. Volio bih da ste

prošetali tim dijelom pa da ste to evidentirali i rekli što ste glede toga poduzeli. Volio bih da ste

prošetali goranskom šumom i da ste pogledali goranske vlake i puteve, da ste se zagledali u

kante pune ulja koje onečišćuju okoliš i da je to pisalo u izvješću. Volio bih ono što je bilo u

kontekstu vijećničkog pitanja kad smo razgovarali o aspektima mikro gospodarstva na području

Grada Delnica i makro gospodarstva na području Gorskog kotara da je to bilo u izvješću.

Ali ne, ovo izvješće gradonačelnika svelo se na sadržaj koji doduše ima smisao ali nema uporište

o onome o čemu bismo mogli raspravljati. Dakle: volio bih da raspravljamo o konkretnim

temama, jer se iz navedenih zapisnika zaista ništa ne može iščitati.

Marijan Pleše: Ne postoji šablona za izradu izvješća, ne postoji zakonski okvir, ne postoji ništa

i to je njegovo izvješće u kojem piše što je radio, kako je to vidio i što je doživio. Ako bismo

tjerali mak na konac onda bismo trebali jadikovati što ova vlada nije uskočila u dijelove rješenja

pa bi nam danas bilo lakše razgovarati. Ovdje je posloženo sve – što, gdje i kako u najvažnijim

segmentima. Jest da je napisano na 32 stranice ali meni je prihvatljivo. Svatko od nas napisao

bi izvješće na drugačiji način. To je izvještaj kojeg tako treba shvatiti, korektno je i obimno

napravljeno i apsolutno je u redu i prihvatljivo.

Mladen Mauhar: Slažem se s prethodnikom, svatko od gradonačelnika ima svoj način pisanja

izvješća.

Nada Glad: Da je gradonačelnik pisao sve ono što je radio, gdje je bio, s kim se našao, s kim

razgovarao onda izvješće ne bi imalo 32 nego puno više stranica. Kontra sam onoga što

Janjušević kaže da nema uporišta. Štošta nema uporišta ali recimo stalno se inzistira na

goranskoj slozi i ona je od samog početka zamišljena da Gorani zajedno krenu, da budu jači.

Koordinacija ima ishodište baš na tom motivacijskom punktu. Tako je bilo moguće „događanje

Markova trga kojeg doduše ne bi bilo da nije bilo našeg gradonačelnika. Nisam ovdje da hvalim,

ali mislim da valja dodati kako ima puno više ima kilometara u nogama, puno priče i obraćanja

raznoraznim adresama od županijske do državne, pa bi se izvješće o radu puno moglo napisati

na još više stranica. Ja sam jako zadovoljna.

Gradonačelnik uvažava Janjuševićevo mišljenje kojim izražava svoj stav da se ne slaže s

navodima i sadržajem datog izvješća ali jednako tako dužan je izreći argumente zašto smatra da

neke Janjuševićeve kritičke navode ne podržava. Prvo: nije točno da je izvješće svedeno samo

na osvrt o radu s koordinacija. Naprotiv, pokušao je kroz vremeplov pobrojiti najvažnije

teme raspravljane od početka godine do kraja izvještajnog razdoblja. Da li je pogodio najbolji

način i izbor tema to je druga stvar, ali da je doista toga bilo jako puno bilo je. Svakako se nije

složio s konstatacijom da je koordinacija političko tijelo čije odluke nikoga ne obvezuju. Dodao

je kako se on počeo baviti politikom iz prostog razloga što je smatrao da treba promijeniti

određene navike koje nisu bile iznimka nego pravilo. Upravo se zalažem za provođenje

dogovorenog, jer… za mene je riječ svetinja, ljude držimo za riječ a stoku za rogove. Smatram

da sve što smo na koordinacijama dogovorili da valja ispoštovati. Kroz zadnjih 6 mjeseci, dao

sam si truda, i obišao doslovce svih 55 naselja koja čine administrativni korpus ovoga Grada –

sve tamo do Kalića, Suhora, Podgore, Zakrajca… i drugih. Upoznat sam s mnogim problemima,

razgovarao sam s mnogim ljudima o problemima koji ih tište. Na žalost o krucijalnim

problemima koje sam čuo od vas i od gospodina ravnatelja NP Gašparca, nisam ništa čuo od

vašeg bivšeg predsjednika MO Crni Lug. Nije me pozvao niti na jedan sastanak na kojem bismo

raspravili važne mjesne teme u kojima bih, siguran sam, mogao dati svoj doprinos ili dobiti

informaciju u kom smjeru se fokusirati kroz nekakve prioritete. Dolazili su stanovnici vezano

za medvjede, molio sam da se o tome očituje i MO, na žalost očitovanje sam dobio tek od novog

predsjednika MO. Šećem puno goranskom šumom, vlakama itd. pa sam se osvjedočio da se

aktivnost Hrvatskih šuma, gdje i vi radite, jest da su nam totalno uništili dio ceste od skretanja

od Malog Luga prema Razlogama prije Biljevine. Obećali su to sanirati a nisu, naprotiv do sada

je sve razoreno, pitanje je što će biti kad bude zima, kad padne snijeg? HŠ su razorile a nisu

popravile! Ostaje postavljanje znaka zabrane za sve osim za lokalno stanovništvo. Ima puno

stvari o kojima bih volio razgovarati na terenu, smatram da je to mjesto s kojeg se trebaju i mogu

čuti najkvalitetnije informacije o svim problemima koji ljude tište. Na žalost, malo zovu na

sastanke u mjesne sredine, bio sam na svega jednom početkom 2013. u Lučicama, a jedini su

sastanci koji su redoviti oni u Brodu na Kupi kod gospodina Klobučara, gdje sam uvijek pozvan.

Nisu, naravno, uvijek zadovoljni učinjenim iako nastojimo učiniti maksimalno za taj MO.

Pokušat ću popraviti sve što smatramo da nije dobro, a ujedno molim za više komunikacije i

uključenje u rješavanje onih koji su najdirektnije odgovorni za stanje na mikrorazini života. To

su prvenstveno predsjednici MO koji, uz dužno poštovanje, ipak moraju prihvatiti činjenicu da

sam u odnosu na njih puno zaposleniji pa ne stignem biti svakoga dana na mikrorazini. Trudim

se maksimalno koliko mogu, radno vrijeme je takvo kakvo je, dolazim doma kada smatram da

je za taj dan gotovo. To ću činiti i u buduće, ne sramim se ničega što radim, vjerojatno mogu

više i bolje i potrudit ću se da budete zadovoljniji drugim izvješćem.

Alen Janjušević mu je odgovorio da nije dobro svaku primjedbu shvaćati na osobnoj razini, tim

više što on nije govorio o Ivici Kneževiću kao čovjeku nego kao o gradonačelniku Grada

Delnica. No, i on je njega (A.Janjuševića), slično taknuo na osobnoj razini prozvavši ga da radi

u tvrtki koja uništava ceste… pa i gospoda Mauhar i Pleše rade u tom poduzeću pa ih nitko ne

proziva, dodao je. Zamolio je da se ubuduće to ne ponovi, jer je to u najmanju ruku nekorektno,

nije ljudski, nije politički, a da je perfidno na određeni način, nepristojno to je svima jasno.

-Po tom pitanju vam ne ću šutjeti, rekao je dodajući kako iz prve ruke zna za obostrana

sastajanja i druženja predsj.MO i njega gradonačelnika, u većem omjeru nego li je on osobno

vidio tog čovjeka a sad ga se proziva.

Alen Janjušević je još dodao kako se ne želi spuštati na „tu razinu komunikacije“ jer to nije ni

ugodno niti pristojno. Ponovio je da je on komunicirao s Ivicom Kneževićem gradonačelnikom

Grada Delnica upitavši ga zna li on i koliko o poslovanju HŠ, o radnicima i njihovim kamionima

koji tamo rade i koji su u deficitu pa je upitao zar samo oni prolaze tom cestom? Zar ta cesta ne

ide za Plešce, što je s drugim privatnicima i teškim strojevima? – Generalizirate i to nije politički

korektno, jer... ima privatnika koji idu s teškim strojem dolje i razvale dio ceste, osobno

sam svjedočio tome nekoliko puta, a se sve svaljuje na Hrvatske šume. Uostalom, ako su obećali

da će popraviti cestu onda će je popraviti, prozovite ih na tiskovnoj konferenciji, javno, ali ne

radite problem, to je zaista nekorektno, završio je Janjušević zahvaljujući na izvješću.

Gradonačelnik mu je odgovorio kako će biti puno mudriji pa neće na to ništa reći.

Marijan Pleše obratio se gradonačelniku: U svom izvještaju ističete kako se određene JLS niti

ispričaju niti daju zamjenike na sjednice Koordinacije. Neki to tijelo svrstavaju u prćiju Grada

Delnica, i to oni podobniji, bliži Vladi i ministarstvima.

Gradonačelnik: A propos rečenoga usuđujem se reći da će to na ovom primjeru od 6 mjeseci i

ostati naša prćija jer niti je bilo prije, a vjerujem niti će biti u buduće ni jednog zapisnika ni sa

jedne koordinacije. A ja bih volio, ne radi hvale nego radi transparentnog uvida u ono što se radi,

da javnost bude s time upoznata. Ispričavam se ako ih je bilo.

Nakon rasprave Gradsko vijeće primilo je na znanje Izvješće gradonačelnika koje se prilaže i čini sastavni dio zapisnika.

Točka 7.

Nada Glad: Izvršenje Proračuna razmatrao je Odbor za financije i proračun i predlaže članovima

Gradskog vijeća da isti prihvate.

Gradonačelnik: Iz obrazloženja koje ste dobili mogli ste vidjeti da su u šestomjesečnom periodu

ukupni prihodi i primici ostvareni u visini od 15.673.575 kuna, da su u tome prihodi poslovanja

iznosili 12.322.276 i ostvareni su u iznosu od 51 % od planiranog. U tom iznosu prihodi od

poreza su sudjelovali s 4.079.613 kuna, a u 2015. su bili 7,6 milijuna kuna. Pomoći su

sudjelovale s iznosom od 5.124.923 kune pri čemu je najznačajniji bio iznos europskih sredstava

u programu IPARD za sanaciju Supilove ulice od 2.077.00 kn i kredit HABOR-a za

rekonstrukciju nastavka 1.a i 1.b faze od 3.200.000 kuna. Prihodi od imovine iznosili su 182.619

kuna, prihodi od pristojbi 2.931.161 kn a prihodi od kazni 3.960 kuna. Prihodi od prodaje

nefinancijske imovine ostvareni su u iznosu od 87.168 kn, primici od financijske imovine i

zaduženja iznosili su 3.264.132 kune (oni se odnose na kredit vezano za Supilovu ulicu). Ukupni

rashodi i izdaci u 6-mjesečnom periodu iznosili su 12.839.811 kuna od čega su rashodi

poslovanja iznosili 10.629.829 kn, rashodi za nabavu nefinancijske imovine iznosili su

1.348.439 kuna dok su izdaci za financijsku imovinu i otplatu kredita iznosili 915.543.000. Na

kraju: prihodi i primici u odnosu na rashode i izdatke viši su za 2.779.000, s obzirom na

preneseni manjak iz prethodnih godina ukupni rezultat je pozitivan za iznos od 1.093.563 kn u

korist prihoda i primitka. Kada od ovog ukupnog iznosa maknemo sredstva IPARD-a (europskih

sredstava) i kredit od 3.200.000 kn, onda uočavamo pravu sliku visine proračuna, iznosa nešto

višeg od 40 milijuna kuna. Stravičan je podatak da su prihodi od poreza, kao izravna posljedica

gubitka brdsko-planinskog statusa, ostvareni u iznosu od 3.629.529,50 kn za razliku od

prošlogodišnjeg iznosa od 7.138.529,00. Ovo je predznak da se ostvaruju očekivanja na koja

smo upozoravali, ostvaruju se mjere koje sam uvodno komentirao kroz pitanje g. Plešea, a one

su takve da 2016. možemo očekivati jednako tešku ako ne i težu godinu od ove. Na žalost izvorni

prihodi su takvi kakvi jesu a zamjenskih nema. Ironična primjedba da će nam pripasti sav prihod

od prodaje nekretnina svela se na to da je građevinsko zemljište tretirano na način da se na njega

sada plaća PDV a on znamo čiji je: državni. Onih 5% više nema, a ono što nije građevno

dinamika trgovanja je takva da ne znamo što ćemo s tim novcem. (Isprika na ironiji). Radi se o

vrijednostima koja ne dosežu niti 1.000 kn. Čeka nas vrlo teška godina, nemamo nenamjenskih

sredstava za kompenziranje gubitka, dok će namjenska biti takva kakva će biti. Vezano na

namjenska sredstva još sam dužan reći da ćemo zajednički (od Pule do istoka zemlje) pokušati

ustavnom tužbom spriječiti nakane resornih ministara da i dalje oslobađaju svoje resore (u ovom

slučaju govorim o aktivnim i bivšim prostorima u funkciji oružanih snaga) komunalne naknade

po kojoj će osnovi Delnice izgubiti dodatnih 2 milijuna kuna. Ako se i ministar turizma sjeti

osloboditi „svoje“, odnosno turističke objekte komunalne naknade jer će to biti u interesu

turizma itd. U tom slučaju stvarno ne znam tko će platiti javnu rasvjetu, čišćenje snijega, krpanje

udarnih jama na cestama jer se to sve plaća i financira iz namjenskih sredstava koja se još zovu

komunalna naknada. Kako ćemo graditi ono što trebamo graditi u komunalnom sustavu ako će

i dalje šumski doprinos biti takav kakav je ili uvećan za 2 indeksna postotka? Jednostavno

očekujmo daleko težu godinu nego što je bila ova. Na žalost svih nas.

Nada Glad je točku zaključila konstatacijom da nas je strah sljedeće godine, te je pozvala na

izglasavanje materije.

Gradsko vijeće je s **11** glasova ZA i **1** glasom PROTIV prihvatilo **POLUGODIŠNJE**

**IZVJEŠĆE o izvršenju Proračuna Grada Delnica za razdoblje od 1.1. do 30.6. 2015.**

**godine;** ono seprilaže Zapisniku i postaje njegov sastavni dio.

Točka 8.

Odluka o III. izmjenama i dopunama Odluke o nerazvrstanim cestama

Nada Glad: U registar nerazvrstanih cesta uvrštavaju se dvije nove cestice: cesta u Hrvatskom, koja vodi prema groblju i spojna cesta između županijske ceste i Zelenog vira u Kupskoj dolini. Ovo su izmjene u Registru koji se stalno obnavlja.

Mladen Mauhar je zatražio ispravku pod red.brojem 11. gdje stoji da je cesta za Kočičin

makadamska a nije nego je asfaltirana. Također pod brojem 12. zatražio je unošenje ispravke

da put za groblje nije makadamski nego betonski. On se osobno svojevremeno zalagao

da se asfaltira cestica za Kočičin (radi se o kratkoj dionici koja se svake 2-3 godine sanira) jer

ju kiša, zbog strmine uništi. Ulaganje u cestu je bilo opravdano, tamo naime obitelj Sobol ima

kuću za odmor, destinaciju koja ima najveći prosjek iznajmljivanja po danima. S druge strane

već desetak godina nema na njoj nikakvih troškova. U drugom mahu kandidirat ćemo za EU

fondove, po uzoru na Slovence, program da sva sela dobiju uređene prilazne ceste uz 100-

postotno sufinanciranje i koje rješavaju problem na duže vrijeme.

*Sa sjednice odlazi vijećnik Pernjak, predsjednica konstatira da je trenutno prisutno* ***11***

***vijećnika.***

Nakon rasprave Gradsko vijeće je s 11 glasova ZA donijelo **ODLUKU o III. izmjenama i**

**dopunama Odluke o nerazvrstanim cestama.** Odluka se prilaže i čini sastavni dio Zapisnika.

Točka 9.

Odluka o II. izmjenama Odluke o načinu obavljanja komunalnih djelatnosti

Gordana Piskač kratko objašnjava kako izmjenama Zakona o grobljima pogrebna djelatnost

prijevoza pokojnika više nije komunalna djelatnost. Sve što će biti vezano za prijevoz pokojnika

regulirat će se drugom odlukom koja će biti prezentirana Gradskom vijeću.

Gradsko vijeće je jednoglasno, bez rasprave, donijelo **ODLUKU o II. izmjenama Odluke o**

**načinu obavljanja komunalnih djelatnosti.** Odluka se prilaže i čini sastavni dio Zapisnika.

*Na sjednicu se vraća vijećnik Pernjak te predsjednica konstatira da sjednici ponovno*

*prisustvuje* ***12 vijećnika.***

Točka 10.

Odluka o I. izmjenama i dopunama Odluke o socijalnoj skrbi

Jelena Pavić Mamula: Radi se o prenamjeni sredstava ljudima koji bi mogli čuvati sami kod

kuće djecu, da ne idu u vrtić i da im grad ne sufinancira boravak u vrtiću što smatram da nije

dobro jer… vrtić nije samo mjesto gdje će se dijete odvesti tek da tamo bude nego je to odgojno-

obrazovna ustanova i time bismo tu djecu uskratili za taj dio. Roditelji već dovoljno ugroženi

što nemaju financijskih sredstava, a Grad je do sad to subvencionirao odnosno pomagao, i

mislim da ne smijemo tako napraviti jer ih time još dodatno marginaliziramo. Tu djecu

stavljamo u poziciju da nemaju mogućnost boraviti u vrtiću ili produženom boravku. Pohvalju-

jem što Grad želi kupiti udžbenike no ta se sredstva ne bi smjela otkidati tim ljudima

za kupnju udžbenika jer… udžbenike bi dobili i oni koji jesu i koji nisu socijalno ugroženi, a

ovdje uskraćujemo prava djeci, dakle najugroženijoj skupini.

Alen Janjušević: Radi se o prvoj izmjeni i dopuni Odluke o socijalnoj skrbi u kojoj se mijenja

sljedeće: u čl. 26. dodaje se stavak 4. koji glasi: „Pravo na pomoć za financiranje smještaja djece

u vrtić nemaju korisnici, roditelji ili staratelji djece koji su jedan ili oba nezaposlena, odnosno

ukoliko su u mogućnosti skrbiti o djeci u vrijeme trajanja smještaja djece u vrtić“. Radi se o

diskriminaciji na osnovi zaposlenosti osobe. Da jedan predlagač u 21. stoljeću može izaći s

ovakvom odlukom pred Gradsko vijeće! Osim što je diskriminirajuće još je i potpuno

nehumano! U obrazloženju se kaže: „Dodavanjem ove odredbe izbjeći će se plaćanje smještaja

u Vrtić djece čiji su jedan ili oba roditelja kod kuće i u mogućnosti su skrbiti o djeci“. Ja vas

pitam ako ne rade kako će skrbiti o svojoj djeci? Kad ispune uvjet na Zavodu za zapošljavanje

odnosno pravo na naknadu kako će skrbiti, temeljem socijalne pomoći? Apeliram na Gradsko

vijeće i vijećnike da pet puta pročitaju odluku, ovo nema veze s političkim opredjeljenjem.

Molim vas glasajte protiv ovoga, to je nehumano. I, kako je netko jučer rekao u novinama „ulaže

se u fontane s visibabama“, a ovdje se uzima roditeljima, diskriminira se roditelje s djecom.

Volio bih vidjeti da li je ovaj prijedlog Odluke u suglasnosti sa zakonom i Ustavom RH i treba

ići na ocjenu ustavnosti i zakonitosti Uredu državne uprave u Županiji. To je diskriminacija i

neću za to glasati.

*Sa sjednice odlazi vijećnica Jelena Pavić Mamula. Predsjednica konstatira da je sjednici*

*ponovno prisutno 11 vijećnika.*

Tomislav Mrle: Odluka se šalje Uredu državne uprave na ocjenu zakonitosti, ne ustavnosti.

Ivan Topić: Slažem se s prethodnicima, jer to što je netko nezaposlen ne znači nužno da ne radi

i to treba uzeti u obzir.

Marijan Pleše zamolio je gradonačelnika da komentira: Kod romske populacije, koja je

uglavnom nezaposlena, ako svako dijete bude išlo u vrtić, hoćemo li imati novaca da

refundiramo priču tih stotinjak djece koliko ih je ovdje. Ne govorim o diskriminaciji, samo pitam

jer oni su u dobrom dijelu bez prihoda, na socijalnoj skrbi. Što ako svi pošalju svoju djecu u

vrtić?

Zvezdana Jerković, ravnateljica „Hlojkice“, složila se s gospodinom Janjuševićem i naglasila

da je Zakonom o predškolskom obrazovanju zadan cilj da sva djeca, bez obzira da li su roditelji

zaposleni ili nisu, imaju pravo biti u vrtiću. I romska djeca trebaju ići u vrtić, no pitanje je na

koji način to financirati?

Mladen Mauhar: Iz svog primjera o produženom boravku ću reći da je to vrijeme koje dijete

itekako dobro apsorbira. Dijete daleko više nauči za taj sat-dva koliko traje boravak nego što bi

doma napravilo za 5-6 sati. Govorim o svojoj djeci koja su išla u produženi boravak. U Brodu

na Kupi su i djeca koja su imala mogućnost da ranije prođu ali su ostajala, jer su sa skupinom

djece i stručnim nadzorom, učiteljicom koja je imala produženi boravak, daleko više naučila

nego što bi naučila s roditeljima kod kuće. Drugo, podržavam što je rekao g. Janjušević: 2015.

godine govoriti o djetetu na način da li je crno, da li pripada tome ili tome, moramo izbjeći, jer

dijete je dijete, ono je sveti dar kojeg su nam dali Bog i priroda, i moramo ga poštivati bez obzira

odakle je, čije je i kakvo je.

Alen Janjušević: Gospodin Marijan, s obzirom na stoljeće u kojem živimo, neumjesno koristi

komentar romske djece ostavljajući pitanje: Što će biti ako se sva romska djeca prijave za vrtić?

Nada Glad: Nemojmo to tako tumačiti.

Alen Janjušević: Čovjek je dao tu izjavu. Repliciram i gospodinu Mauharu, jer u 21. stoljeću ne

možemo razgovarati o crnoj ili bijeloj djeci. Mi smo kao zajednica dužni stvoriti preduvjet da

svako dijete, bez obzira na naciju ili boju kože, ima svoje mjesto u vrtiću. Ovo izrečeno danas

ovdje na sjednici je sramotno.

Nada Glad: Raspravljali smo, vjerujem ne s ciljem diskriminacije, nitko to nije želio. Nemojmo

skretati vodu u korito koje si mi predstavljamo.

Daniel Kezele: O koliko se djece radi?

Zvezdana Jerković: Ako imamo dvoje djece u vrtiću onda drugo dijete dio participira 20% iz

socijalnog programa grada. Treće dijete je besplatno u vrtiću no mi takav slučaj nemamo.

Željko Pjevac: Kako sam ja shvatio trebali bismo izglasati smještaj u vrtić da ili ne za djecu onih

roditelja koji ne rade i kad imaju socijalnu pomoć. Oni su kod kuće, dijete im ide u vrtić i Grad

bi to trebao platiti. Ako roditelji ubiru socijalnu pomoć na osnovu te djece i još bi koristili

besplatan smještaj u vrtić.

Gradonačelnik: Imam potrebu komentirati. Nije upitno ovo što je rekla cijenjena gospođa Pavić

Mamula vezano za socijalizaciju i td. Naravno da je potpuno drugačiji odgoj djece u vrtiću ili

izvan njega no, mi ne možemo gledati samo socijalnim očima, pogotovo ne u situaciji kada ne

znamo kako ćemo u ovom proračunu spojiti kraj s krajem. Radi se o sljedećem: vrtić je ustanova

koja nije obvezujuća tj. roditelji nisu dužni upisati svoju djecu u njega. A ako to žele onda,

pogotovo ako su u mogućnosti, moraju snositi dio obveza i participirati u troškovima pored

dijela koji participira Grad. Jednako tako smještaj, odnosno ostanak djece u produženom

boravku nije obrazovni dio nastave koji se mora konzumirati. To se odnosi na situacije kada

djecu doista nema tko zbrinuti pa je to idealan način da se povede briga o njima, pogotovo što

to njima s obrazovnog aspekta, sadržaja, edukacije, nadzora koristi. U ovoj situaciji ne

aludiramo na situaciju kada netko ne radi, kada oba roditelja ne rade i mogu platiti 660 kuna

mjesečno. Nitko ne eliminira tu djecu no ako oni ne rade i ne žele brinuti o svojoj djeci, a Grad

bi za to trebao platiti još punu cijenu, mi smo protiv toga. Ako je to diskriminacija i nehumano

onda je to rašireni slučaj jer su tako zaključili i grad Opatija, Duga Resa, Krk, Bakar, Pula,

Poreč, Rab, Slavonski Brod… ima nas dakle više koji smo itekako nehumani i diskriminatorski

nastrojeni prema toj kategoriji djece čiji je roditelj, čiji su roditelji doma a ne skrbe o djeci, pa

bi umjesto njih o djeci trebala voditi brigu zajednica i još za to plaćati!

Ako je jedan, ili ako su oba roditelja doma, ako je njihovo dijete u vrtiću platit će za to 660 kuna

ali Grad neće platiti za one koji su doma. To možemo gledati sa svakakvih pozicija, međutim

tvrdim da se ne radi ni o kakvoj ksenofobiji, da nema razlikovanja bilo koga po bilo čemu. Radi

se samo o principu. Jer dužnost je roditelja skrbiti o svojoj djeci i ne prenositi skrb na druge te

još tražiti materijalno pokriće za smještaj djeteta u vrtić. Dio obrazovnog

procesa koji stvara vrtić, i koji je koristan, dijete će dobiti u obaveznoj osnovnoj pripremi za

upis u 1.razred ili prije prvog razreda OŠ koji je za sve učenike besplatan, kako za one siromašne

tako i za one bogate. A vama se gospodine Janjuševiću, moram ponovno čuditi što ne znate

razliku između namjenskog trošenja sredstava za komunalnu infrastrukturu, za izgradnju

komunalne infrastrukture; ovdje se radi o nenamjenskim poreznim prihodima iz kojih se

financiraju i socijalne potrebe. Prema tome nemojte ubuduće miješati kruške i jabuke, te ako

želite govoriti onda najprije promislite što govorite.

Alen Janjušević: Poštovani gospodine gradonačelniče, molim Vas da pročitate članak 1. Odluke

– u Odluci o socijalnoj skrbi (SN PGŽ 29/14) mijenja se sljedeće: u čl. 26. dodaje se stavak 4.

koji glasi: „Pravo na pomoć za financiranje smještaja djece u vrtić nemaju korisnici, roditelj ili

staratelj djece koji su jedan ili oba nezaposlena…“ Dalje neću čitati, kakve veze ima da li je

zaposlen jedan ili nezaposlen jedan. O čemu pričate?

Gradonačelnik: Meni je sve kristalno jasno.

Tomislav Mrle: Ovdje se radi o dodatku članku 26, ne o posebnoj odredbi.

Marijan Pleše: Niste mi odgovorili što će biti, bez obzira na naciju, boji djece, ako se desi da

svi pošalju djecu u vrtić?

Gradonačelnik: To ne moraju biti Romi, ako su doma jedan ili oba roditelja i ne mogu platiti

vrtić 66o kuna, djeca će biti kod kuće. To je odgovor, a ako mogu platiti -makar bili oboje doma-

dijete će biti u vrtiću. O tome se radi. Nadam se da je drugima jasno.

Nakon rasprave, Gradsko vijeće je s 8 glasova ZA i 3 glasa PROTIV donijelo **ODLUKU o I.**

**izmjenama i dopunama Odluke o socijalnoj skrbi.** Odluka se prilaže i čini sastavni dio

Zapisnika.

Točka 11.

Odluka o izradi 2. izmjena i dopuna UPU-a Delnice K-1 i K-2

Nada Glad: Odbor podržava odluku, izmjene su prvenstveno donesene radi uređenja tržnice u

središtu grada pri čemu će biti izvršena korekcija obuhvata plana s Prostornim planom Grada

Delnica.

Gradsko vijeće je jednoglasno i bez rasprave donijelo **ODLUKU o izradi 2. izmjena i dopuna**

**UPU-a Delnice K-1 i K-2.** Odluka se prilaže i čini sastavni dio Zapisnika.

Točka 12.

Odluka o opozivu te predlaganju novog člana NO GSC u Delnicama

Gradonačelnik: Sportska zajednica je izrazila potrebu, jer su najveći konzumenti usluge GSC-

a, da oni kao sportaši imaju svog predstavnika u Gor.sport.centru. Mi smo se s time načelno

suglasili, najavio sam to na Skupštini GSC i predložen je gospodin Goran Rački da bude

legitimni predstavnik Grada Delnica u njihovom Nadz. odboru. Takav prijedlog, ako prođe,

treba potvrditi Skupština GSC-a kao i donijeti odluku o razrješenju gospodina Briškog.

Alen Janjušević: „Obraćam se gradonačelniku kao gradonačelniku“ izjavljujući da ja ne mogu

glasati za tu odluku, to je stav stranke. Nitko nije protiv toga da gospodin Goran Rački bude

imenovan, no stvar je samo u političkoj kurtoaziji. Naime, dotičnog člana SDP-a koji je bio

dosadašnji član NO, niti je itko obavijestio o namjeri niti mu je dao bilo kakvo pisano

obrazloženje o tome. Ja danas to ne bih morao govoriti da ste složili makar jedan tekst od dvije

rečenice: „… iz razloga tog i tog obavještavam vas da vas smjenjujem s mjesta tog i tog, jer

postavljamo novog člana tog i tog“.

Gospodine gradonačelniče, politička kultura je vrlo bitna, a ja mislim da je vi nemate, rekao je

Janjušević.

Gradonačelnik: Gospodine Janjuševiću, možemo razgovarati o političkoj kulturi ali bi bilo bolje

razgovarati o vašem velikom pravnom neznanju u ovom slučaju. Podučit ću vas: ovom predmetu

nisam ja nego je Gradsko vijeće predlagatelj, jer je prema Zakonu o sprečavanju sukoba interesa

tako propisano! Prema tome, vi kao legitimni predstavnik GV ste mogli jednako tako svog

kolegu upoznati, informirati, a uostalom ja i da si uzmem tu obvezu prejudicirajući vašu odluku

da ćete prihvatiti prijedlog, odakle mi to pravo, odakle ja znam da ćete vi podržati prijedlog da

se gospodin Rački kandidira odnosno da ga GV predlaže za novog predstavnika u NO GSC?

Odakle da ja to znam?

Alen Janjušević: Gospodine gradonačelniče, molim vas nemojte govoriti na takav prijeteći

način. Jer se zbog prijetnji završava na sudu.

Gradonačelnik: Samo izvolite. Samo se nadam da ćemo na sudu govoriti istinu, a imao sam

prilike čuti nešto drugo što se vas tiče.

Nada Glad: Nemojmo sve svoditi na svađu, sud, zatvor. Pa, ljudi moji, znam da smo već svi

iscrpljeni i umorni, i da nam je svima preko glave ali moramo imati međusobne kulture i

drugarstva da završimo sjednicu kako treba.

Nakon rasprave Gradsko vijeće je s 9 glasova za i 2 suzdržana glasa donijelo **ODLUKU o**

**opozivu sadašnjeg člana NO-a GSC-a Alena Briškog i za novog člana predložilo Gorana**

**Račkog.** Odluka se prilaže i čini sastavni dio Zapisnika.

Točka 13.

ODLUKA o ukidanju svojstva javnog dobra na kč. br. 15993/4 u Mesničkoj ulici

Nada Glad: Radi se o ukidanju svojstva javnog dobra u Mesničkoj ulici koje će prema

parcelacijskom elaboratu dobiti novi podbroj, a radi se zbog toga jer se površina od 8 kvadrata

na novoformiranoj čestici, nalazi unutar okućnice parcele.

Gradsko vijeće je jednoglasno i bez rasprave donijelo **ODLUKU o ukidanju svojstva javnog**

**dobra na kč. br. 15993/4 u Mesničkoj ulici.** Odluka se prilaže i čini sastavni dio Zapisnika.

Točka 14.

Informacija Odbora za sport, kulturu i tehničku kulturu Grada Delnica o nabavci automatskog vanjskog defibrilatora

Davorin Klobučar je pojasnio kako su na sjednici Odbora za sport, kulturu i tehničku kulturu

jednoglasno odlučili predložiti Gradskom vijeću da se ide u nabavku defibrilatora kojeg bi

koristili za sve potrebe prilikom športskih, kulturnih i drugih događanja čime će se, u slučaju da

dođe do zatajenja rada srca ili disanja sudionika manifestacija, da se na taj način pokuša spasiti

život unesrećenom do dolaska hitne medicinske pomoći. Na taj način želimo povećati standard

i kvalitetu organizacije manifestacije, jer je neprocjenjivo važno brinuti o zdravlju sudionika.

Radi se o uređaju čija vrijednost je oko 25.000 kuna sveukupno, pola cijene je sam uređaj dok

je drugi dio iznos za edukaciju osoba za rad uređajem.

Nada Glad: U razgovoru s medicinskim stručnjacima došlo se do još nekih prijedloga te je

rečeno da će se još istražiti cijene, mijenjanje baterija i slično što poskupljuje investiciju.

Davorin Klobučar: Županijska služba hitne medicinske pomoći participira iznos od 1.1150 kn i

organizira edukaciju, mislim za 18 ljudi.

Nada Glad: Treba ostaviti još vremena za daljnje dodatno informiranje.

Nakon rasprave Gradsko vijeće je donijelo jednoglasnu **ODLUKU** kojom se prima na znanje

informacija Odbora za sport, kulturu i tehničku kulturu Grada Delnica o nabavci automatskog

vanjskog defibrilatora. Zadužuje se gradonačelnik da prikupi sve potrebne informacije o

uvjetima nabave, korištenja te opravdanosti nabavke aparata, te da izvrši i sve potrebne

konzultacije s Domom zdravlja PGŽ-a te da o tome, na jednoj od narednih sjednica informira Gradsko vijeće.

Odluka se prilaže i čini sastavni dio Zapisnika.

Točka 15.

Gradsko vijeće je jednoglasno i bez rasprave donijelo **ODLUKU** **o davanju suglasnosti KTD**

**„Risnjak – Delnice“ d.o.o. za zaduživanje radi nabave vozila za dimnjačarsku službu**.

Odluka se prilaže i čini sastavni dio Zapisnika.

Točka 16.

Izmjena rješenja o imenovanju članova Odbora za sport, kulturu i tehničku kulturu

Nada Glad: Prijedlog rješenja o razrješenju i imenovanju predsjednika Odbora za sport, kulturu

i tehničku kulturu, predlagatelj su 5-orica članova našeg Vijeća, poimence: Mladen Mauhar,

Marijan Pleše, Josip Gašparac, Lidija Žagar i Alen Janjušević. Prijedlog je da se s čela Odbora

Razriješi Davorin Klobučar a da se na to mjesto, za njegovu zamjenu imenuje Alen Abramović.

Dakle, ovdje imamo razrješenje i imenovanje.

Mladen Mauhar: S obzirom da smo prije 2 mjeseca imali sličan slučaj s Laburistima koji su

imali predstavnika u odboru i, pošto je njihov vijećnik napustio stranku otišavši u nezavisne

shodno tome stranka je popunila mjesto novim članom. Kako Davorin Klobučar više nije član

HDZ-a stranka na njegovo mjesto delegira drugog člana u odbor, a to je Alen Abramović. To je

pitanje stranke i kvote koje su na početku dogovorene.

Nada Glad: Smijem li reći da smo pogriješili s Laburistima, da je trebalo ići postupno:

na razrješenje pa na imenovanje.

Mladen Mauhar: Točka je tehničke naravi. Kvote, koje smo dogovorili nakon izbora kada je

dogovoreno koja stranka ima koliko članova u pojedinom odboru. Tako je Lidija Žagar,

primjerice, predsjednica Odbora za financije, dok je netko drugi u nekom drugom odboru.

Stranka je ta koja mora popuniti to mjesto.

Josip Gašparac: Pri konstituiranju Gradskog vijeća dogovorili smo kvote kada smo formirali

radna tijela i po određenom ključu stranke su davale kandidate za povjerenstva i odbore.

Održano je dosta sastanaka prije nego što se prijedlog uputio na Gradsko vijeće. Mi smo imali

člana iz PGS-a u Povjerenstvu za imenovanje trgova, ulica i naselja no stavili smo nove članove

kao što su to učinili i Laburisti, jer su određeni ljudi izašli iz stranke. Isto je i s gospodinom

Klobučarom koji više nije u HDZ-u. To je stvar tehnike i političke stranke!

Nada Glad: To je istina, ali napominjem da je pred nama postupak razrješenja i

imenovanja dakle postupnost odlučivanja: najprije jedno a onda drugo. Kad se radi o čovjeku

onda je političke zajednice da dobro misli da čovjeka, koji dobro radi, ne mijenja. To je moje

mišljenje.

Davorin Klobučar: Zatečen sam i iznenađen takvom inicijativom i smatram da je to atak ne

samo na mene nego i na Odbor za sport, kulturu… kao i na sport općenito u Delnicama. Obnašao

sam dužnost predsjednika Odbora u prošlom mandatu, prepoznato je zalaganje i kontinuitet

moga rada te mi je poradi toga u ovom mandatu dato povjerenje da obnašam ovu dužnost. Čast

mi je i zadovoljstvo biti na čelu delničkog sporta. Gradonačelnik iz bivšeg mandata, i njegova

zamjenica znaju, koliko smo sati i dana proveli da dignemo delnički sport i usmjerimo ga na

pravi put. Danas kad sagledavam sve skupa moram reći, s obzirom da sam u sportu čitav život,

i sve svoje znanje, sposobnost, ugled (a dobitnik sam najvećeg priznanja koje se može dobiti za

sport i sportska dostignuća - ono Franje Bučara) i sve to koristim ne bi li delnički sport vodio

u pravom smjeru. Nebrojeni broj sastanaka u Zajednici sportova Županije, Županiji samoj,

Hrvatskom savezu sportske rekreacije u Zagrebu, kod svih i na svakom mjestu – ulagao sam i

uložio oko 10 godina u delnički sport i želja mi je i zadovoljstvo da mu znanjem i iskustvom

doprinosim. Ovo danas me začuđuje i stoga jer smatram da nisam politički predsjednik

delničkog sporta već kao sportaš u duši i čovjek koji želi pridonositi sportu. Uvaženi kolega,

član Odbora Pjevac dobro zna kako i na koji način funkcioniramo. Nikada nije bilo politike u

našem radu ni u prošlom ni u ovom mandatu. Sada kad imamo kontinuitet da delnički sport

unaprijedimo (a puno toga smo napravili), i konačno je krenula sportska zajednica, trebali bismo

svi zajedno doprinijeti razvoju delničkog sporta. U obilasku institucija bitno je izboriti bolje

uvjete, omogućiti bolji budžet za rad sportskih škola.

U ovom mom slučaju smatram da politika i zločestoća iznad svega žele uništiti kontinuitet rada

i evidentan postignuti rezultat. Stoga molim uvažene vijećnike da dobro odvagnu i prosude sve

što sam rekao. Da ocijene najmanje 10 godina moga rada i rad našega odbora, koliko je značio

i koliko znači za ovaj Grad… i da glasuju u interesu boljitka i napretka delničkog sporta!

Alen Janjušević: Pojasnio bih zašto sam dao potpis HDZ-u. Zato jer su me zamolili. Potpis

svakome da odluka dođe na dnevni red, a kako će se glasat ne znam.

Što se tiče izlaganja gospodina Klobučara i delničkog sporta: gospodine Klobučar, svaka vama

čast na „Bučaru“ i dostignućima no koliko vidim od delničkog sporta ostalo je jako malo, gotovo

ništa s obzirom na proračunsko stanje. Koliko se borite i koliko ćete moći napraviti ne znam, no

svakako ne ću sudjelovati u glasovanju. A potpis ću dati i vama budete li me zatražili.

*Alen Janjušević je nakon toga napustio sjednicu, predsjednica je konstatirala da je nazočno* ***10***

***vijećnika****.*

Željko Pjevac: „Teško mi je govoriti tko je bolji od ove dvojice kandidata za predsjednika:

olimpijac Abramović ili gospodin Klobučar koji je do sada obnašao dužnost predsjednika. Kad

bi bila mogućnost da budu obojica glasao bih za obadvojicu no s obzirom da to ne mogu glasat

ću za gospodina Klobučara, jer je svojim radom puno doprinio i izborio za nas. U ove dvije

godine održali smo čak 11 sjednica Odbora za sport i kulturu i njih smo kulturno i pošteno

odradili, ističem kao član toga tijela.

Boris Lozer: Između političke vratolomije, koja je predložena i mog uvaženog kolege sportaša

i prijatelja Davorina Klobučara, uopće nema sumnje za koga ću glasati. Za Davorina Klobučara!

Rekao je sam o sebi što iza njega stoji, koji su rezultati. On je i sada ovdje kada su sredstva za

sport drastično smanjena, i nada se boljem jer… ne može ni on učiniti čudo.

Marijan Pleše: To je tehničko pitanje iz kvote koja je po strankama dogovorena, zar nismo tako

dogovorili? Onda ćemo svi povući svoje ljude iz odbora jer drugo nam ne preostaje. Ne govori

se, nije ovdje mjerljivo tko je što napravio i koliko vrijedi, nego može li gospodin Klobučar biti

član Odbora?

Nada Glad: Prema vašem vama je svejedno da li je nešto bolje ili lošije za zajednicu? U odboru

ima 5 članova i nema mjesta za još jednog.

Mladen Mauhar: Imali smo slučaj Laburista i jednoglasno smo dali podršku. Na tragu PGS-a i

mi ćemo kao stranka povući svoje ljude iz svih odbora jer smo delegirali Alena Abramovića,

olimpijca i osobu koja je i danas aktivna u sportu. S druge strane tu je i Lidija Žagar,

predsjednica Odbora za financije i sigurno ćemo i nju povući. Zašto se odupirete prijedlogu

Gradskog odbora HDZ-a kada se radi o tehničkoj stvari? Da li je moguće da Klobučar ostane u

Odboru? Moguće je ako se izmijeni Odluka i ako se Odbor proširi. Bude li ovo krenulo kao što

je krenulo, i na način na koji Nezavisna lista želi izglasati, povlačimo sve ljude iz odbora, pa i

predsjednicu Odbora za financije i onda će vam netko drugi voditi odbore, a bit će vam jako

teško.

Nada Glad: Idemo odraditi rečeno. Vi ste tako zaključili, predložili, mi smo tu da izglasujemo.

Ivica Knežević: Gradsko vijeće je prema dogovorenim kriterijima u momentu utvrđenih

konačnih izbornih rezultata definiralo broj predsjedničkih mjesta i broj mjesta članova

pojedinih odbora u Gradskom vijeću. Neprijeporno je da je Gradsko vijeće imenovalo i

predsjednike te članove ali na temelju odluke. Ovaj Odbor, kao i drugi (osim odbora kojima je

zakon odredio broj članova) ima 5 članova. Ukoliko se gospodin Abramović izabere za novog

predsjednika gospodin Klobučar ili netko treći, ako ne razriješimo gospodina Klobučara, je

višak: jer odbor čini 5 članova. Ne može ih biti 6 a da prethodno ne promijenimo odluku koju

donosi Gradsko vijeće. Prema tome ovdje možda jest stvar o tehničkom pitanju ali ne tako

jednostavnom. Ovdje je jedan član višak! Vaše je legitimno pravo da povučete sve svoje

predstavnike koje ste predložili ali o tome odlučuje Gradsko vijeće. Ne možete ih vi opozvati

nego ih Gradsko vijeće razrješuje svojom odlukom. Vaše je legitimno pravo da povlačite ali

Gradsko vijeće će odlučiti da li želi prihvatiti da se gospođu Lidiju, ili bilo kog drugog, razriješi

pozicije odnosno članstva.

Mladen Mauhar: Kako je bilo s Laburistima?

Ivica Knežević: Njihova dvojica su otišla. Vi želite reći da treba razriješiti gospodina Klobučara

da bi ih bilo 5, a gospodina Abramovića imenovati, zar za 6-og?

Mladen Mauhar: Može se to, a vi kao pravnik to možete znati, da se u odbor može imenovati 7

članova.

Tomislav Mrle: Odbor ima predsjednika, potpredsjednika i 3 člana, to ne znači da se to ne

može promijeniti, ali ne danas i sada.

Mladen Mauhar: Išli smo tragom Laburista. S pravom stranke koja je dobila određenu kvotu.

Nada Glad: Mi smo pred glasovanjem, idemo redom: tko je za to da se Davorin Klobučar

razriješi s čela Odbora za sport i kulturu, ruke?

Nakon glasovanja predsjednica konstatira da **prijedlog nije izglasan jer nije dobio dovoljan**

**broj glasova.** Za prijedlog su se izjasnila **2** vijećnika **(6** vijećnika bilo je protiv, **2** su bila suzdržana).

Nada Glad: To je konac današnje sjednice. Ako je bilo (a bilo je) povišenih tonova, ružnih riječi,

mislim da smo svi govorili što smo govorili ali ne s krajnjom namjerom da povrijedimo,

da se posvadimo. Ostajemo i dalje suradnici na istom zadatku ove zajednice pa vas lijepo molim

ako je netko prema nekome pogriješio i osjeća da može pružiti ruku, pružite si ruke i idemo

dalje. Ispričavam se i sama ako sam prema nekome imala ružnu riječ.

Dovršeno u 19,25 sati

Napisala: Predsjednica Gradskog vijeća:

Klaudija Kumpar Nada Glad